text:
Tala 23: Miti a Farao
E LUA tausaga na mavae a o iai pea Iosefa i le falepuipui. E le‘i manatua lava e le tautū uaina o ia. I le tasi pō na fai ai e Farao ni miti faapitoa se lua, ma sa ia taumatea po o ā ona uiga. Po o e vaai atu i ai o loo moe o ia i ina? O le isi taeao sa valaau ai e Farao tagata popoto uma ma ta‘u atu i ai ana miti. Ae sa latou le mafai ona faamatalaina uiga o miti.
Ona toe manatua mulimuli ane ai lea e le tautū uaina Iosefa. Ua ia fai atu iā Farao: ‘A o ou i ai i le falepuipui, sa iai se tagata na te mafai ona ia faamatala miti.’ Ona aumai faavave ai lea e Farao o Iosefa.
Ona faamatala lea e Farao o ana miti iā Iosefa: ‘Na ou iloa ni povi pepeti e fitu. Ona ou toe iloa ai lea o povi paeee e fitu. Ona ‘aina uma lea e povi paeee o povi pepeti.’
‘I la‘u miti lona lua sa ou iloa ai, o ‘au saito e fitu ua tutupu mai i le ‘au e tasi, ua matutua. Ona ou iloa ai lea o ‘au saito e fitu e tino leaga ua mamago. Ua ‘aina fo‘i e ‘au saito tino leaga o ‘au saito e fitu matutua.’
Ona fai atu lea o Iosefa i a Farao: ‘E tutusa lava uiga o na miti e lua. O povi pepeti e fitu ma ‘au saito matutua e fitu o tausaga ia e fitu, ae o povi tino leaga ma le paeee e fitu ma ‘au saito tino leaga e fitu o isi na o tausaga ua toe faaopoopo atu i ai. E fitu tausaga o le a tele ai mea‘ai i Aikupito. Ona sosoo ai lea ma le isi fitu o tausaga e oge ai.’
Ona fai atu lea o Iosefa iā Farao: ‘Filifili se tagata poto e pule i le aoaoina mai o mea‘ai i tausaga lelei e fitu. Ona le fia aai ai lea o tagata i le isi fitu o tausaga leaga e lāiti mea‘ai e ola ai.’
Sa fiafia iai Farao i lea manatu. Ma sa ia filifilia ai Iosefa ina ia aoaoina mai mea‘ai ma faaputu. Na avea Iosefa ma se tagata tāua e pito atu iā Farao i Aikupito.
Valu tausaga mulimuli ane ai, i le taimi o le oge, sa vaai atu Iosefa ua o mai ni tamāloloa. Pe e te iloa o ai i latou? O ona uso matutua e to‘a 10! Sa auina atu i latou e lo latou tamā o Iakopo e ō i Aikupito talu ai ua leai ni a latou mea‘ai i lo latou aiga i Kanana. Sa iloa lelei e Iosefa ona uso ae latou te le‘i iloaina o ia. Pe e te iloaina aiseā? Talu ai ona ua tupu ma ua matua Iosefa, ma ua ofu fo‘i o ia i ni ofu ese.
Ua manatua e Iosefa a o la‘itiiti sa fai lana miti e o mai ona uso ma ifo atu iā te ia. Pe e te manatua sa e faitauina lenā mea? Ua mafai nei e Iosefa ona iloa sa auina atu o ia e le Atua i Aikupito, ona o se māfuaaga lelei. O le ā e te manatu na fai e Iosefa? Se‘i o tatou vaai.
Kenese 41:1-57; 42:1-8; 50:20.
Fesili
- O le ā na tupu iā Farao i le tasi pō?
- Aiseā na toe manatua mulimuli ane ai e le tautū uaina ia Iosefa?
- E pei ona vaaia i le ata, o ā miti e lua na fai e Farao?
- O le ā le uiga o miti na ta‘u atu e Iosefa?
- Na faapefea ona avea Iosefa ma se tagata tāua e pito atu iā Farao i Aikupito?
- Aiseā na o mai ai uso o Iosefa i Aikupito, ma aiseā ua latou le iloaina ai o ia?
- O le ā le miti na manatua e Iosefa, ma o le ā ua mafai ona ia malamalama ai?
Fesili faaopoopo
- Faitau le Kenese 41:1-57.
Na faapefea ona faaua‘i e Iosefa manatu o tagata iā Ieova, ma e faapefea ona faaa‘oa‘o Kerisiano i aso nei i lana faaa‘oa‘oga? (Kene. 41:16, 25,28; Mata. 5:16; 1 Pete. 2:12)
E faapefea i tausaga o le matuā tele o mea‘ai ma tausaga o le oge ona faaalia ai ma le sa‘o le eseesega o le tulaga faaleagaga o tagata o Ieova i aso nei ma ē ua ta‘ua o Kerisiano? (Kene. 41:29, 30; Amo. 8:11, 12)
- Faitau le Kenese 42:1-8 ma le 50:20.
Pe e sesē mo tagata tapua‘i o Ieova ona ifo i se tagata e faaalia ai lo latou amana‘ia o lona tulaga pe afai o tū ma aga na a le atunuu? (Kene. 42:6)


c: text/html

text:
Pe E te ‘Alofa i Lou Tuaoi e Pei o Oe Lava iā te Oe’?
“Ia e alofa atu i lou tuaoi e pei o oe lava iā te oe.”—MATA. 22:39.
PESE: 73, 36
1, 2. Ua faapefea ona faaalia i le Tusi Paia le tāua o le alofa?
O LE alofa o le uiga autū lea o Ieova le Atua. (1 Ioa. 4:16) O lana uluaʻi foafoaga o Iesu, lea sa laʻua faatasi mo le faitau piliona o tausaga i le lagi, ma iloa ai le alofa o le Atua. (Kolo. 1:15) I le soifuaga atoa o Iesu, e aofia ai lona soifuaga i le lalolagi, na faailoa mai ai lona malamalama atoatoa i le alofa o Ieova ma faaaʻoaʻo i ai. O lea, e tatou te mautinoa ai o le pulega a Ieova ma Iesu, o le a taʻitaʻia pea e le alofa.
2 Na fesiligia e se tasi tagata Iesu po o le ā le poloaʻiga silisili i le Tulafono, ma na ia tali: “ʻIa e alofa atu iā Ieova lou Atua ma lou lotoatoa, ma lou ola atoa, ma lou mafaufau atoa.’ O le poloaʻiga silisili ma le muamua lenā. E faapena foʻi le poloaʻiga lona lua, ʻIa e alofa atu i lou tuaoi e pei o oe lava iā te oe.’”—Mata. 22:37-39.
3. O ai lou “tuaoi”?
3 Na faamuamua e Iesu le alofa i le Atua ae faatulaga lua le alofa i tuaoi. E faailoa mai ai le tāua o le faaalia o le alofa i a tatou faiā ma isi. Ae o ai lou tuaoi? Pe afai ua e faaipoipo, o lou tuaoi la e sili ona e vavalalata i ai o lau paaga faaipoipo. E lē gata i lea, e tatou te vavalalata atu i uso ma tuafāfine i le faapotopotoga. O isi o tatou tuaoi o ē e tatou te feiloaʻi ai i le faiva i le fanua. E faapefea ona faaalia e auauna a Ieova le alofa i tuaoi ma mulimuli i aʻoaʻoga a lona Alo?
ALOFA I LAU PAAGA FAAIPOIPO
4. E faapefea ona taulau manuia faaipoipoga e ui i le tulaga agasala?
4 Na faavae e Ieova le uluaʻi faaipoipoga, ina ua ia foafoaina Atamu ma Eva ma tuufaatasia i laʻua. Na finagalo o ia ina ia laʻua maua le fiafia, ia tumau la laʻua mafutaga ma faatumulia le lalolagi i a laʻua fanau. (Kene. 1:27, 28) Peitaʻi, o le fouvale i le pule a le Atua na faaleagaina ai le uluaʻi faaipoipoga, ma oo mai ai le agasala ma le oti i le fanau a tagata. (Roma 5:12) E ui i lea, ua faailoa mai e le Tusi Paia le auala e taulau manuia ai faaipoipoga. Ua iai fautuaga e sili ona lelei e faatatau i lenei mataupu mai iā Ieova, o Lē na faavaeina faaipoipoga.—Faitau le 2 Timoteo 3:16, 17.
5. O le ā le tāua o le alofa i le faaipoipoga?
5 Ua faailoa mai i le Afioga a le Atua e tāua faalogona māfana ma le alofa faapelepele i le mauaina o le olioli i faiā ma isi. E moni lenā manatu i le faaipoipoga. Na tusi atu Paulo i le faapotopotoga: “E faapalepale ma e agalelei le alofa. E lē lotoleaga le alofa, e lē gugutu, e lē faafefeteina, e lē amio valea, e lē saʻili mo lona lava lelei, e lē itaitagofie. E lē faitauina mea leaga e fai atu iā te ia. E lē fiafia i le amiolētonu, ae e fiafia i le mea moni. E onosaʻi i mea uma, e talitonu i mea uma, e faamoemoe i mea uma, e tumau i mea uma.” (1 Kori. 13:4-8) O le manatunatu i na upu faagaeeina ma taumafai e faatatau, o le a faatuputele ai lo tatou olioli i le faaipoipoga.
6, 7. (a) O le ā le faamatalaga a le Tusi Paia e faatatau i le tulaga ulu? (e) O le ā le auala e tatau ona feutagaʻi ai se tane ma lana avā?
6 E tusa ai ma faatulagaga a le Atua, e tāua le faaalia o le alofa i le faatinoina o le tulaga ulu. Ua faapea mai Paulo: “Ou te manaʻo ina ia outou iloa, o le ulu o tane taʻitoʻatasi uma o Keriso, o le ulu o le fafine o le tane, a o le ulu o Keriso o le Atua.” (1 Kori. 11:3) Peitaʻi, e lē tatau ona faatinoina i se uiga pulepuletutū le tulaga ulu. O se faaaʻoaʻoga, e faatino e Ieova lona tulaga ulu iā Iesu i se auala agalelei ma lē manatu faapito. O le iʻuga, e faaaloalo ma talisapaia e Iesu le taʻitaʻiga alofa a le Atua, ma na ia faailoa mai: “Ou te alofa i le Tamā.” (Ioa. 14:31) E lē faapena faalogona o Iesu pe ana faapea e sauā pe pulepuletutū Ieova i a laʻua feutagaʻiga.
7 E ui o le tane o le ulu o le avā, ae ua faatonu e le Tusi Paia le tane ina “ia āva” i lana avā. (1 Pete. 3:7) O se tasi auala e faaalia ai e tane le āva i avā, o le manatu mamafa i o latou manaʻoga ma faamuamua mea e latou te fiafia ai i nisi mataupu. Ua faapea mai le Tusi Paia: “O outou tane, ia faaauau ona alolofa atu i a outou avā, e pei o le Keriso foʻi ona alofa i le faapotopotoga, ma foaʻi mai lona ola mo le faapotopotoga.” (Efe. 5:25) Na foaʻi e Iesu lona ola mo ona soo. Pe a faaaʻoaʻo tane i le auala alofa e faatino ai e Iesu lona tulaga ulu, o le a matuā faigofie ai i lana avā ona alofa, faaaloalo ma gauaʻi iā te ia.—Faitau le Tito 2:3-5.
IA ALOFA I USO TAPUAʻI
8. O le ā le auala e tatau ona tatou manatu ai i o tatou uso tapuaʻi?
8 I aso nei, ua faitau miliona tagata o loo tapuaʻi iā Ieova ma faalauiloa atu lona suafa ma lona finagalo. O le ā le auala e tatau ona tatou manatu ai i o tatou uso tapuaʻi? Ua faapea mai le Afioga a le Atua: “Seʻi o tatou faia mea lelei i tagata uma manū o talafeagai le taimi e fai ai, aemaise i ē tatou te aiga i le faatuatua.” (Kala. 6:10; faitau le Roma 12:10.) Na tusi le aposetolo o Peteru: “Talu ai ua faamamāina o outou olaga e ala i le usiusitaʻi i le upu moni, lea e iʻu ai i le alofa faamaoni o uso, ia matuā alofa le tasi i le isi mai i le loto.” Na faapea atili atu Peteru i ona uso talitonu: “Ae e sili i nei mea uma, ia tele le alofa o le tasi i le isi.”—1 Pete. 1:22; 4:8.
9, 10. Aiseā ua autasi ai tagata o le Atua?
9 Ua tutasi la tatou faalapotopotoga i le lalolagi aoao, ona o le loloto o lo tatou alofa mo uso tapuaʻi. E tatou te alolofa foʻi iā Ieova ma usiusitaʻi i ana tulafono, ua ia lagolagoina i tatou i le mana e sili ona malosi i le aoao o mea, o lona agaga paia po o lona mana galue. O lea, ua tatou olioli ai i le autasi ma o tatou uso i le lalolagi aoao.—Faitau le 1 Ioane 4:20, 21.
10 Na faamatilatila e Paulo le tāua o le faaalia o le alofa i le va o Kerisiano ina ua ia tusi: “Ia oofu outou i le alofa mutimutivale, le agalelei, lotomaulalo, agamalu ma le faapalepale. Ia faaauau ona onosaʻi le tasi i le isi, ma ia fefaamagaloaʻi ma le lotoatoa pe afai ua faia e se tasi se mea e tigā ai le isi. E pei ona finagalo malie Ieova e faamagalo iā te outou, ia faapea foʻi ona outou faia. Peitaʻi, e iai foʻi se isi mea e manaʻomia, ia oofu outou i le alofa, auā o le fusi lea e atoatoa ona autasi ai.” (Kolo. 3:12-14) Maʻeu lo tatou lotofaafetai ona o le alofa, o le “fusi lea e atoatoa ona autasi ai,” lea ua mafai ona tatou faaalia e ui i le eseese o o tatou talaaga ma atunuu!
11. O le ā ua mātaulia ai le faalapotopotoga a le Atua?
11 O le alofa moni ma le autasi ua mātaulia ai auauna a Ieova o ē o loo faatinoina le tapuaʻiga moni. Na fetalai Iesu: “O le mea lea e iloa ai e tagata uma o oʻu soo outou, pe afai ua outou alolofa o le tasi i le isi.” (Ioa. 13:34, 35) Na tusi le aposetolo o Ioane: “E iloa le fanau a le Atua ma le fanau a le Tiapolo i le mea moni lenei: O lē ua lē faaauau ona faia le amiotonu e lē mai i le Atua o ia, e faapena foʻi le tagata ua lē alofa i lona uso. Auā o le feʻau lenei na outou faalogo ai mai i le amataga, e tatau ona tatou alolofa o le tasi i le isi.” (1 Ioa. 3:10, 11) O le alofa ua matuā autasi ai Molimau a Ieova ma mātaulia ai i latou o soo moni o Keriso, o ē ua faaaogāina e le Atua e faia lona finagalo o le talaʻi atu o le tala lelei o le Malo i le lalolagi atoa.—Mata. 24:14.
AOAOINA “SE MOTU O TAGATA E TOʻATELE”
12, 13. O le ā o loo faia nei e le “motu o tagata e toʻatele,” ma o le ā ua toe o se aga ona latou mauaina lea?
12 O le toʻatele o auauna a Ieova i aso nei o se vaega o le ʻmotu o tagata e toʻatele mai i atunuu uma, ma ituaiga, ma nuu, ma gagana.’ O loo latou “tutū i luma o le nofoālii [o le Atua] ma i luma o le Tamaʻi Mamoe [Iesu Keriso].” O ai i latou? “O i latou nei o ē ua sao mai i le puapuaga tele, ma ua tatā o latou ofu talaloa, ma faapaʻepaʻeina i le toto o le Tamaʻi Mamoe,” ona o lo latou faatuatua i le taulaga togiola a Iesu. E alolofa sui o le “motu o tagata e toʻatele” iā Ieova ma lona Alo, ma ʻua latou tuuina atu le auaunaga paia i le Atua i le malumalu i le ao ma le pō.’—Faaa. 7:9, 14, 15.
13 Ua toe o se aga ona faaumatia lea e le Atua lenei lalolagi leaga i le “puapuaga tele.” (Mata. 24:21; faitau le Ieremia 25:32, 33.) Peitaʻi, o lona alofa o le a ia faasaoina ai ona tagata o se vaega, ma taʻitaʻia atu i lana lalolagi fou. E pei ona valoia i le toetoe 2,000 tausaga ua mavae, ʻo le a soloiesea e le Atua loimata uma i o latou mata, e lē toe iai se oti, po o se faanoanoa, po o se tagiauē, e lē toe iai foʻi se tigā.’ Po o e moomoo e ola i le Parataiso pe a “mavae atu mea muamua”?—Faaa. 21:4.
14. O le ā se aofaʻiga ua iai nei le motu o tagata e toʻatele?
14 I le amataga o aso e gata ai i le 1914, e pe ā ma le 5,000 auauna a Ieova i le lalolagi aoao. O le alolofa i o latou tuaoi ma le fesoasoani a le agaga paia, na uunaʻia ai se vaega toʻaitiiti o le vaega totoe o le ʻaufaauuina e finafinau i le galuega talaʻi o le Malo. O le iʻuga, ua aoaoina nei le motu o tagata e toʻatele e faamoemoe e ola i le lalolagi. I aso nei, ua pe ā ma le 8,000,000 Molimau o loo auai i le silia i le 115,400 faapotopotoga i le lalolagi aoao. Ae o loo faatupulaʻia pea lenā fuainumera. O se faaaʻoaʻoga, e silia i le 275,500 Molimau fou na papatisoina i le tausaga faaleauaunaga e 2014. I se fuafaatatau, e pe ā ma le 5,300 i latou e papatiso i vaiaso taʻitasi.
15. Faamatala le mamao ua oo atu ai le galuega talaʻi o le Malo.
15 E mataʻina le mamao ua oo atu ai le galuega talaʻi. Ua lomia nei a tatou lomiga faale-Tusi Paia i le silia i le 700 gagana. O Le Olomatamata o le mekasini lea ua sili atu ona tufatufaina i le lalolagi aoao, lea e silia i le 52,000,000 kopi e lomia i masina taʻitasi i gagana e 247. Ua silia i le 200,000,000 kopi ua lomia o le tusi O ā Aʻoaʻoga Moni a le Tusi Paia? i le silia i le 250 gagana.
16. Aiseā ua faaauau ai ona faatupulaʻia le faalapotopotoga a Ieova?
16 O le faatelega mataʻina ua tatou vaaia i aso nei, ua māfua ona o lo tatou faatuatua i le Atua, ma taliaina o le Tusi Paia o le Afioga faagaeeina lea a le Atua. (1 Tesa. 2:13) Ua faaauau ona tatou olioli i faamanuiaga a Ieova, e ui i teteega ma le ʻinoʻino mai o Satani, “le atua o lenei faiga o mea a le lalolagi.”—2 Kori. 4:4.
IA FAAALIA PEA LE ALOFA I ISI
17, 18. O ā uiga e tatau ona tatou faaalia atu i ē e lē talitonu?
17 O ā uiga e tatau ona faaalia e tagata o Ieova iā i latou e lē auauna i le Atua moni? O nisi e talilelei mai, ae o nisi e lē talilelei mai i la tatou talaʻiga. E tusa po o le ā le tali mai a tagata, ae e tatau ona tatou mulimuli i le fautuaga lenei a le Tusi Paia: “Ia lē aunoa ona outou tautatala atu i upu e logolelei, ia faamāi i le masima, ina ia outou iloa le auala e tali atu ai i tagata taʻitoʻatasi.” (Kolo. 4:6) Pe a tatou tali atu iā i latou e fesili mai i le māfuaaga o lo tatou faamoemoe, o lo tatou alolofa i tuaoi o le a tatou tali atu ai i se auala ʻagamalu ma matuā faaaloalo lava.’—1 Pete. 3:15.
18 Ia tatou faaalia le alofa e tusa pe e feita ma tetee mai tagata i la tatou feʻau. Ia tatou faaaʻoaʻo iā Iesu: “Ina ua upuleagaina o ia, e leʻi toe fai atu e ia ni upuleaga. Ina ua puapuagatia o ia, e leʻi faamataʻu atu, ae na ia tuuina atu pea o ia lava i lē [Ieova] e faamasinotonu.” (1 Pete. 2:23) Pe e tatou te faatasi ma uso talitonu po o isi tagata, ia tatou faaalia le lotomaulalo ma faatatau le fautuaga lenei: “Aua le taui atu le leaga i le leaga, po o le upuleaga atu i ē e upuleaga mai, a ia outou faamanuia atu.”—1 Pete. 3:8, 9.
19. O le ā le auala e tatau ona feutagaʻi ai ma o tatou fili?
19 O le faatumauina o le lotomaulalo, ua usiusitaʻi ai tagata o Ieova i le taʻiala tāua lea na faailoa mai e Iesu. I lana lauga i luga o le mauga, na ia fetalai ai: “Ua outou faalogo ua faapea mai le upu, ʻIa e alofa atu i lē lua te tuaoi ae ʻinoʻino i lou fili.’ Ae ou te fai atu iā te outou: Ia alolofa atu pea i o outou fili ma tatalo pea mo ē ua sauāina outou, ina ia avea ai outou ma atalii o lo outou Tamā o i le lagi, o lē na te faaoso lona lā i ē e amioleaga ma ē e amiolelei, ma faatotō mai le timu i ē e amiotonu ma ē e amiolētonu.” (Mata. 5:43-45) E tatau i auauna a Ieova ona ʻalolofa i o latou fili,’ e tusa po o ā o latou uiga e faaali mai.
20. Aiseā o le a taʻitaʻia ai e le alofa gaoioiga uma i le lalolagi fou? (Tagaʻi i le ata i luga aʻe o le matua.)
20 I so o se vala o le olaga, e tatau i tagata o Ieova ona latou faaalia le alolofa iā Ieova ma o latou tuaoi. E tusa foʻi pe e lē talilelei mai nisi i le feʻau o le Malo, ae e faaalia pea lo tatou alolofa i tuaoi pe a latou manaʻomia le fesoasoani. Na tusi le aposetolo o Paulo: “Aua neʻi o outou nofo aitalafu i se tagata ae e tau lava o le alofa o le tasi i le isi, auā o lē ua alofa i lona tuaoi, ua usiusitaʻi o ia i le tulafono. Auā ua faapea mai le tulafono, ʻAua e te mulilua, Aua e te fasioti tagata, Aua e te gaoi, Aua e te manaʻo tele,’ ma afai foʻi ua iai se isi poloaʻiga, ua taaofaʻi i upu nei, ʻIa e alofa atu i lou tuaoi e pei o oe lava iā te oe.’ E lē agaleaga le alofa i lona tuaoi; o lea, o le alofa o le taunuuga lea o le tulafono.” (Roma 13:8-10) I le avea ma Molimau a Ieova, e tatou te faaalia le alofa moni e ui o loo tatou ola i se lalolagi amioleaga, sauā ma fevaevaeaʻi, lea o loo pulea e Satani. (1 Ioa. 5:19) O le alofa o le a taʻitaʻia ai gaoioiga uma i le lalolagi fou, pe a māeʻa ona faaumatia Satani, o ana temoni, ma tagata fouvale uma. Maʻeu se faamanuiaga o le a maua e tagata i le lalolagi, a o latou faaalia le alofa i le Atua ma o latou tuaoi!

robotstxt: allowed

filter: keep


text:
MALOLO LE ‘AU #2 A PAGO PAGO...
E i ai le mea malie lea ua maitauina i le Liki Kirikiti o le Sisiga Fu’a 2012, lea o lo o fa’agaasolo nei i le paka i Faga’alu, o faiga a tama ia e ta lelei i isi 'au, pei o tama o Roma o le 'au a le Mea'ese, Fala a tama o le Lega, o JR Sitau, Loia ia ma Patele Asalemo a le Mosi'ula.
O Kuresa ma Filipo o le Sinapati, Ava ma Marcus a le Pisisami, ma tama o Uale, Palemia, JR, Logi, ia ma isi tama na, aemise ai lava le 68 'ai a Roma, 60 'ai a Fala, 48 'ai a JR Sitau.
O 'ai ia na maua mai i nai 'au laiti a isi alalafaga, i te'a lava lea e ta’ei loa, so'ona fai loa lea.
Leai se mea e igoa o le tama fou po o le tama tuai, o le kirikiti lava o le kirikiti, e tutusa uma tagata, ae toe pau le mea lena e maua ai, o le le iloa fai togafiti e pe ai le tagata la ta mai.
O mea la e 'ese'ese ai tama matutua ma tama laiti, e o'o ina taui te'a a le 'au laiti, ia ua leiloa se mea e fai, a'e o tama matutua e taia loa ona alu 'ese ae tu'u mai le isi fa'ate'a.
O ta'aloga uma ua uma tu, o le faiga lena o le mea, na ona taia lava le te'a, ona sui mai loa lea o le isi fa'ate'a, ae le pei o le mea lea e fai e 'au laiti, e fai lava ina fa'alogo atu le fa'ate'a ua sau le musu.
Ua mae’a ta'aloga a le Pago 'Eagle' #2, ina ua atoa le fa o a latou faiaina, ia ua latalata atu i ai le Lupelele #2 ina ua tolu (3) a latou faiaina, e fa'apena fo'i le 'Lega' #2 mai Poloa.
E fa'apena fo'i le Pisisami #2 a Vaitogi, ua latalata ina mae’a a latou fo’i ta’aloga, vagana ai le Tama o le Mua'au, lea e lelei lava a latou ta'aloga.
LEGA #1 (3-1) vs EAGLES #2 (0-4)
Ua malolo nei le ‘au #2 a le Aeto mai i Pago, ina ua faiaina i le latou ta’aloga ma tama o le Lega #1, mai i Poloa.
Ae o le ta'aloga lea semanu lava e toe maua e Fala ia 'ai a Roma lea e ta'alo mai i le Mea'ese.
E atoa ane le 100 o 'ai a le Lega, ua atoa lelei lava le 60 'ai a Fala, ana alu atu i totonu i le sui-tamua, semanu lava e afaina le 68 a Roma i le 'ai silia o lenei tausaga.
Le mea lava lea e fai atu ai i kapeteni o 'au laiti nei, o le tu'ufau o fa'ate'a, e fai atu lava ua le iloa e le fa'ate'a po'o lea le isi te'a o le a fai, ae o le la e fai lava.
Na ta ta le 'au a le Eagles na'o le 54 'ai na maua, ana maua e 'au laiti nei le mea na fai e tama matutua, atonu lava e fai ni finauga ma 'au matutua.
FETULELE (2-2) 96 'ai, 19 pe. vs MEA'ESE (2-2) 66 'ai, 19 pe.
O le fetauiga lava lea na su'e po o ai le tolu a le Fetulele ae tumau le Mea'ese i le tasi. Ae o le lelei o le talitua’a a le Fetulele na fiu ai le Mea'ese i le amataga o le tataaga o le latou 'au.
E o'o mai i le afa o le 'au a le Mea'ese ua sa'o lima a fa'ate'a, lena na vave o ai i lalo le 'au ta-ta.
Sa ta ta muamua le Fetulele ma maua ai 'ai e 96, ona tuli loa lea e le Mea'ese, ma sa manatu lava le 'au matamata ai e le uma le 'au a le Mea'ese.
Sa manaia lava le tuliga na fai, se'i o'o mai i le ono o pe, ae ua 30 'ai, o i'ina la na sui ai le fa'asologa o te'a, e fesuisuia'i lava ana fa'ate'a i taimi uma.
Na o'o loa ina ua maua le 'au fa'ate'a a le Fetulele, o Fa'afetai ma le ulupo'o Tanielu, o i'ina la na vave ai loa pe a le Mea'ese ma uma loa le ta'aloga matagofie.
O Filemu 19 'ai, Gafa 18 'ai ma Fa'afetai e 11 ona 'ai ma isi tama e i lalo ifo o le sefulu 'ai mo le Fetulele.
O le Mapuni na 19 ona 'ai, ma Situlia e 13 'ai ma Fono e 11 'ai ma le 'au a le Mea'ese.
TAMA O LE MUA'AU (2-0) 54 'ai, 3 pe. vs LEGA #2 (3-0) 53 'ai, 19 pe.
E pei lava na a'o le te'a a Logi ma Uale i le 'au o le Lega, e fai o le sa'o o te'a a Logi ae o le fa’ata’avili mai a Uale, ia na o le maua ai lava e se'e o le 'au ta ta a le Lega #2.
Ma o'o loa i le taimi na tuli 'ai ai le 'au o le Mua'au #1, o le tama o Palemia lea ma ta umaina ia 'ai a le Lega #2 ma le tama o Ulala, ma fai lava ona o le loto o le komiti o le Fu'a 2012.
Ia e fa'amalulu atu ai i le Lega #2, pe'a fai ua mao atu so'o mea lava a le 'au a Mua'au ia te outou i le aso Toana'i, e lelei fo'i e vave ai ona sui mai i le Tausaga fou pe a aulia.
Toe taumafai mai mo le tausaga lea, atonu e o'o atu i ai ua i ai se suiga, fa'amalolosi ma toaga e ta le polo.
MANU'ULA (2-1) 57 'ai, 4 pe. vs LUPELELE (0-3) 56 'ai, 19 pe.
O le ta'aloga lenei na fa'atope e le komiti le uiga, e o mai i luma o le fale o le komiti le 'au a le Manu'ula ua uma o vili le tupe e le komiti.
O le iuga na fai mai ai le kapeteni o le Lupelele, e uma loa ona ta ta e vaai atu le Manu'ula ua savali i le pasi.
Ae faigata ona o Peresetene o le Maota Maualuga, le Afioaga i le Tamaita'i, Gaoteote Palaie, lena na toe fa'amanaia ai le ta'aloga.
O le 'au lenei a le Manu'ula, o le faiga lava lea o le 'au lenei, e foliga mai e le manaia lava o latou 'au i le amataga, ae 'emo ane le ata, ua ofi atu i le to'afa maululuga i le taimi o le su'ega siamupini.
E manaia le matamata ma se fagu Vailima ua uma ona ligi i totonu o se fagu pau, ae leai lena e sili ai lou onosa'i se'i e taunu'u i le fale.
Ona e pule lava lea o oe ia i le ituaiga e taumafa ai lou Vailima, ina i se ipu malamala pe inu fo'i i le fagu.
O lo'o fa'atauina e le Oloa o Leala, GHC Reid i Tafuna, o le e sapasapaia tala o kirikiti o le Fu'a 2012.


text:
The Tower of Babel (Genesis 11: 1-9)
Gagana Samoa (Samoan)
- Sa tautatala le lalolagi uma i le gagana e tasi, ma e tutusa
upu sa faaaogaina.
- A o latou malaga atu i le itu i sasa‘e, na latou tau atu ai i
se vanu laugatasi i laufanua o Senara, ma na latou nonofo ai i ina.
- Ona faapea ane lea o le tasi i le isi: “O mai ia! Se‘i tatou faia
ni piliki ma tunu i le afi.” Na avea piliki ma maa mo i latou, a o
le ta sa fai ma mea e sosoo ai piliki.
- Ona latou faapea ane lea: “O mai ia! Se‘i o tatou fausia se aai
ma se ‘olo e oo lona tumutumu i le lagi, ina ia ta‘uta‘ua ai i tatou,
ina ne‘i taapeape solo i tatou i le fogaeleele.”
- Ona afio ifo ai lea o Ieova e silasila i le aai ma le ‘olo lea o
loo faia e atalii o tagata.
- Ua fetalai ane Ieova: “Faauta! e tasi le nuu ma e tasi fo‘i le
gagana e tautatala ai, a o lea ua latou faia lenei mea. Po o a lava mea
latou te manana‘o e fai, e mafai lava ona latou faia.
- Sau ia! Se‘i o ta o ifo ma faafenuminumia‘i la latou gagana, ina ia
le malamalama ai le tasi i le gagana a le isi.”
- Ona faataapeapeina lea o i latou e Ieova mai i lea mea i le lalolagi
atoa, ma ua latou tuua ai le fausiaina o le aai.
- O le mea lea ua faaigoa ai lea nofoaga o Papelu, aua o i ina na
faafenuminumia‘i ai e Ieova le gagana a le lalolagi, ma na faataapeapeina
e Ieova i latou mai i lea mea i le lalolagi atoa.
From: O le Tusi Paia - O le Faaliliuga a le Lalolagi Fou
Information about Samoan |
Phrases |
Tower of Babel |
Learning materials
Tower of Babel in Polynesian languages
Futunan,
Kapingamarangi,
Hawaiian,
Māori,
Niuean,
Rarotongan,
Sakao,
Samoan,
Tahitian,
Tongan,
Tuvaluan
Other Tower of Babel translations
By language |
By language family


text:
Faamatalaga mo Ofisa ma Maimoaga
E matou te valaaulia ma le faaaloalo oe e maimoa i a matou ofisa ma fale lomitusi. Suʻe nofoaga ma taimi o maimoaga.
Sri Lanka
Watch Tower Bible and Tract Society of Lanka
711 Station Road
WATTALA 11300
SRI LANKA
+94 11-2930-444
Maimoaga
Aso Gafua i le Aso Faraile
8:00 a.m. i le 11:15 a.m. ma le 1:00 p.m. i le 4:00 p.m.
E 45 minute le umi
Vala Mataʻina
E faaliliuina lomiga faale-Tusi Paia i le gagana Sinhala. E puʻeina lomiga e faalogologo i ai i le gagana Sinhala.


text:
Faamamaluina Molimau a Ieova i le Fesoasoani i Ē e Taofia Ona o le Ulufale i se Atunuu e Aunoa ma se Faatagaga
E to‘aiva ni Molimau a Ieova na maua ni tusipasi, e faailoa atu ai le talisapaia o la latou “auaunaga mata‘ina,” e fesoasoani ai i ē o loo taofia i se tasi o nofoaga telē a Ausetalia, mo tagata e ulufale i le atunuu e aunoa ma se faatagaga aloa‘ia. O nei tusipasi o ni faailoga mai i le Curtin Immigration Detention Centre e lata i Derby, i Ausetalia i Sisifo. *
I vaiaso ta‘itasi, e ō atu Molimau e faalogologo a o faamatala mai e nei tagata o latou olaga, ona faasoa atu lea e Molimau se fe‘au mai i le Tusi Paia e faamāfanafanaina ai ma maua ai se faamoemoe. Na ta‘ua e Christopher Riddoch, o le tagata ofisa e gafa ma mataupu faalelotu ma faaleaganuu i lea nofoaga e faapea: “Na vave ona mātauina le aafiaga o nei asiasiga iā i latou o loo taofia i inei.” Na ia ta‘ua, ua faaleleia uiga o tagata ma maua le fiafia, ma ua “iloa e nei tagata o loo iai nisi o loo naunau moni lava mo lo latou lelei.”
Na ta‘ua e Christopher o tusipasi na tuuina atu i Molimau, ua na o se faailoga itiiti e faafetaia ai la latou fesoasoani ina ia “faaleleia olaga o i latou o loo latou vaavaaia.” Na ia ta‘ua atili ua avea nei Molimau “o se mitamitaga mo o latou aiga, o la latou faapotopotoga, ma lo latou faatuatuaga.”
^ pala. 2 O lenei nofoaga e mafai ona nonofo ai tagata e 1,500.
Faitau Atili
O ā Ituaiga Tagata e Iai Molimau a Ieova?
E toʻafia ni Molimau a Ieova e te silafia? O le ā se mea o e iloa e faatatau iā i matou?


text:
Toe filifilia Faletagoa’i avea ma senatoa itumalo Alataua
O le fonotaga a le Itumalo o Alataua lea na usuia i le afiafi o le aso Tofi na te’a nei i Seetaga, na toe tasi ai le filiga ina ia avea pea le afioga ia Faletagoa’i Iati Tuiolemotu, e fai ma sui o le Itumalo i le maota maualuga o le Senate.E ui o le faaiuga lava lea na mua’i tasi i ai le Itumalo i lana fonotaga i le masina o Tesema 2012, peitai na toe faamautuina i le vaiaso nei ina ua tuuina mai le faaiuga a le Vaega Iloilo o le Faamasinoga Maualuga ma taua ai le avanoa pea lea o le nofoa o le itumalo, ona e le’i tausisia aiaiga o lo o faataoto i le Faavae i le tofiaina o senatoa a itumalo.Na taua e ni molimau mai le itumalo i le Samoa News e faapea, e lei umi se taimi na usuia ai le fono a le itumalo ae maua le faaiuga, o Faletagoa’i lava na te toe faaauauina le tofi.Na taua e le molimau e faapea, ina ua maua le avanoa e tulei saunoa ai ni isi o faauluuluga o le itumalo i lea fonotaga, na toe faaleleia ai ni isi o tulaga lavelave na tulai mai, ona o le mataupu e pei ona tuuina atu i luma o le Faamasinoga.Na taua e molimau e faapea, sa auai uma itu e lua o le Itumalo, le Tapuaiga ma Samatua i lea fonotaga, ma sa maua foi le avanoa e fetalai ai le tofa i le tau tootoo ia Faletogo Taliloa e tusa ai o fatia ua sola, ma faaiu ai lana saunoaga i lona tuuina atu o faamanuiaga i le afioga a Faletagoa’i mo le tauaveina o le nofoa o le itumalo.O le taimi nei,o loo avanoa pea le nofoa o le itumalo o Alataua i luma o le Senate, ma e ao ona toe uia tu laga uma e pei ona masani ai, o le faamaonia mai lea e le Ofisa o Mataupu Tau Samoa o le faaiuga a le itumalo, ma tuuina atu ai loa se tusi i le Peresetene o le Senate e faailoa i ai le faaiuga, ao le’i oo i le aso e toe faatautoina ai le afioaga a Faletagoa’i.


text:
MATAUPU 17
Ua Aʻoaʻoina e Iesu Nikotemo i le Pō
UA TALANOA IESU MA NIKOTEMO
LE UIGA O LE “TOE FANAU MAI”
Ua faia e Iesu le tele o faailoga po o vavega mataʻina, a o iai i Ierusalema mo le Paseka i le 30 T.A., ma e toʻatele tagata ua faatuatua iā te ia. Ua maofa Nikotemo, o se Faresaio ma o se sui o le faamasinoga maualuga a Iutaia (o le Saniterini) iā Iesu, ma ua ia fia iloa le tele o mea. Ua ia asiasi atu iā Iesu i le pō, atonu ona o le fefe ina neʻi iloa o ia e nisi ma taʻuleagaina ai lona talaaga, ma faaleagaina ai la latou faiā ma isi taʻitaʻi Iutaia.
Ua faapea atu Nikotemo iā Iesu: “Le Aʻoaʻo e, ua matou iloa o oe o le faiaʻoga, e te sau mai i le Atua. E leai se tasi na te mafai ona faia nei faailoga ua e faia, pe a lē iā te ia le Atua.” Ua tali mai Iesu iā Nikotemo, ina ia mafai e se tasi ona ulu atu i le Malo o le Atua, e tatau ona “toe fanau mai” o ia.—Ioane 3:2, 3.
E faapefea ona toe fanau mai se tasi? Ua fesili Nikotemo: “E mafai ea ona toe ofi i le manava o lona tinā, ma toe fanau mai ai?”—Ioane 3:4.
E leai, e lē o le uiga lenā o le toe fanau mai o se tasi. Ua tali atu Iesu: “Afai e lē toe fanau se tasi i le vai ma le agaga, e lē ulu atu o ia i le malo o le Atua.” (Ioane 3:5) Na toe fanau Iesu “i le vai ma le agaga,” ina ua papatisoina o ia ma alu ifo le agaga paia i ona luga. I le taimi lava lenā, sa faapea mai ai se siʻufofoga mai le lagi: “O loʻu Atalii pele lenā, o lē ua malie i ai loʻu loto.” (Mataio 3:16, 17) O lenei vala ua faailoa mai ai e le Atua, ua avea nei Iesu ma ona atalii faaleagaga ma ua ia maua le faamoemoe e ulu atu ai i le Malo i le lagi. Mulimuli ane i le Penetekoso i le 33 T.A., o le a liligiina ifo ai le agaga paia i isi tagata ua papatisoina, ma toe fanaufouina ai i latou o ni atalii faaleagaga o le Atua.—Galuega 2:1-4.
E faigatā iā Nikotemo ona malamalama i le mea o loo aʻoaʻoina ai o ia e Iesu e faatatau i le Malo. O lea, ua avatu e Iesu nisi faamatalaga e faatatau i lana matafaioi faapitoa o se Atalii faaletagata o le Atua e faapea: “E pei ona siitia i luga e Mose o le gata i le toafa, e faapena foʻi ona tatau ona siitia i luga o le Atalii o le tagata, ina ia maua e tagata uma e talitonu iā te ia le ola e faavavau.”—Ioane 3:14, 15.
I aso anamua, sa tatau i se tagata Isaraelu sa ū e se gata uogo ona vaavaai atu i le gata ʻapamemea, ina ia faasaoina ai o ia. (Numera 21:9) I se tulaga talitutusa, e mafai foʻi ona faasaoina tagata mai i le oti ma maua le ola e faavavau, pe afai e latou te faaalia le faatuatua i le Alo o le Atua. Ua faamamafa e Iesu le matafaioi a Ieova i lenei sauniuniga i lona faapea atu iā Nikotemo: “O le alofa tele o le Atua i le lalolagi, na ia foaʻi mai ai lona Atalii e toʻatasi, ina ia lē fano tagata uma e faatuatua iā te ia, a ia maua le ola e faavavau.” (Ioane 3:16) O lea, pe tusa ma le ono masina talu ona amataina le faiva a Iesu, ae ua ia faamanino mai o ia o le ala e maua ai e le fanau a tagata le faaolataga.
Ua faapea atili atu Iesu iā Nikotemo: “Na auina mai e le Atua lona Atalii i le lalolagi ina ia lē faamasinoina le lalolagi.” O lona uiga, e leʻi auina mai Iesu ina ia taʻusalaina tagata uma ma iʻu atu ai i le faaumatiaga. Nai lo lea, na auina mai o ia ina ia “faaolaina [le lalolagi] e ala iā te ia.”—Ioane 3:17.
Ua alu ane ma le fefe Nikotemo iā Iesu i le pō. O lea, e mataʻina le auala ua faaiʻuina ai e Iesu le la talanoaga: “O le mea lea ua faamasinoina ai le lalolagi, auā ua oo mai le malamalama [lea e faamaonia mai i le soifuaga o Iesu ma ana aʻoaʻoga] i le lalolagi, ae ua naunau tagata i le pōuliuli nai lo o le malamalama, auā e leaga a latou amio. E ʻinoʻino i le malamalama lē ua faia mea e sili ona leaga, e lē sau foʻi o ia i le malamalama, neʻi aʻoaʻia o ia ona o lana amio. A o lē faia le mea tonu e sau o ia i le malamalama, ina ia iloa ai ua ōgatusa lana amio ma le finagalo o le Atua.”—Ioane 3:19-21.
O lea, ua tatau nei ona manatunatu loloto Nikotemo o se Faresaio ma o se aʻoaʻo i Isaraelu, i mea ua ia faalogo i ai e faatatau i le matafaioi a Iesu, i le faataunuuina o le fuafuaga a le Atua.


text:
Aga’i ina gaogao fata faleoloa Manu’a tau leai ni oloa
Ua faaalia i ni ripoti mai Manu’a le aga’i ina gaogao fata e tuu ai oloa i nisi o faleoloa, ona ua fai si umi e le’i toe alu atu se malaga a le MV Sili, mo le la’uina atu o uta i Manu’a.
Na faaalia e se tina mai Olosega, o faleoloa i le latou nuu ua amata ona gaogao fata e tuu ai oloa ma ua tele lava foi ina le toe maua nisi o oloa o loo manaomia e tagata i aso fai soo, ae na taua e nisi, o lea ua amata ona toe feoai taavale ina ua maua atu le kesi, sei vagana ai nisi o oloa ua amata ona uma.
Ae na taua e le kovana sili i luga o lana polokalame i le faaiuga o le vaiaso na te’a nei, le lata lea ina mae’a galuega mo le toe faaleleia o vaega o le va’a o loo faagasolo i le Vaega Tosova’a i Satala.
Saunoa le matua ia Togiola Tulafono e faapea, o galuega mo le toe faaleleia o vaega o le va’a o loo faagasolo i le taimi nei, na afua mai i se fautuaga a le U.S Coast Guard ina ia mautinoa e saogalemu pea le va’a i le taimi e fa’ataunu’u ai lana tautua mo le motu o Manu’a.
Fai mai Togiola, o nisi foi taimi e manaomia ai le faia o ni galuega toe faaleleia mo le saogalemu o le va’a, ae afua mai ai faitioga faasaga i le malo fai mai ua faagalo Manu’a.
Na taua e nisi o tagata mai Manu’a na valaau mai i le Samoa News, o lea foi ua amata ona toe vaaia le faafitauli o le tau leai o ni oloa i totonu o faleoloa, ma ua i ai foi oloa ua le o toe maua i le taimi nei.
“O le mea lea ua i ai ua amata ona tau le toe feoa’i tagata e faatau i ni faleoloa, ona ua le toe maua oloa o loo manaomia e pei o le suka, alaisa, susu, fasimoli, falaoa mata, atoa ai ma nisi o oloa tuu aisa, ua toe o’o fo’i Manu’a i le faafitauli masani lea e tula’i soo mai pe a leai se va’a e sau iinei,” o le faamatalaga lea a se tina mai Olosega e le’i finagalo e faailoa lona suafa.
Na taua e le molimau, o le malaga a le Fotu o Samoa i le vaiaso na te’a nei na maua atu ai kesi ma le karasini, sa i ai foi ni nai oloa na mafai ona avatu i le vaa lea peita’i e le tele naua. O le malaga a le Fotu o Samoa na togipau e le ASPA, mo le lauina o kesi ma le suau’u, ae sa ave ai nisi o uta a tagata tua, ina ia fesoasoani ia Manu’a.
Na pau le eseesega e pei ona taua e nisi mai Fitiuta, Faleasao ma Ta’u ina ua fesiligia e le Samoa News i le taeao ananafi, o loo maua pea oloa tuu aisa i faleoloa i le taimi nei.
“Na pau lava le popolega lea e i ai o meaai mo fanau e pei o le alaisa, susu atoa ai ma meaai e fiafia lava latou i ai, ae o tagata matutua, o loo pala le talo, fa’i ma ta’amu iinei, o loo malolosi foi tamaloloa e fagogota aua ni i’a mo le afiafi,” o le saunoaga lea a se tasi o tina matua mai Fitiuta ina ua fesiligia e le Samoa News.
O le isi fesoasoani o loo mafai ai e Manu’a ona la’u ni nai oloa i le motu, o le tautua a le va’alele o le Segaula peitai na taua e tagata, e tiga lava ona taugata le totogi, e le lava foi uta e la’u ai ae o le itu taua o loo maua ai sina fesoasoani i le taimi nei
E le’i manuia taumafaiga a le Samoa News i le tau sailiina lea o se faamatalaga mai le Pule o le ASPA ia Andra Samoa, pe o i ai se isi fuafuaga mo se malaga lata mai a le Fotu o Samoa e la’u ai a latou suauu ma kesi i Manu’a, peitai na taua e se tasi o sui o le ASPA i le Samoa News, e le o mautinoa mai i le taimi nei pe lata mai se isi malaga a le Fotu o Samoa latou te totogiina mo Manu’a mo le la’uina o a latou uta.
Na faamalulu le alii kovana i tagata Manu’a ona o le faaletonu i malaga a le va’a, faatasi ai ma lana talosaga ia Manu’a, ia lava pea le onosa’i o loo taumafai le malo e faalelei le va’a mo le latou saogalemu.


text:
Č.Aimunto įmonėPepa pisinisi tafailagi
Č.Aimunto įmonė
Faamalama sills, Fale, Fausiaina, esetete moni, Fireplaces, Fireplaces +18
Faafanua
Gaoioiga vaega
Faamalama sills, Fale, Fausiaina, esetete moni, Fireplaces, Fireplaces, Gaosi stone, Gravestones, Initeria sills faamalama, Maa faato, Maʻa i fafo, Malosiaga ma punaoa faalenatura, Oloa stone, Products stone, Sauāina, Sauniga o maliu ma meafaigaluega, Sills faamalama i fafo, Sitepu, Stone windowsill, Stoneware, Teuteu stone, Tini stair, Toega stone, Vaaiga
Qr code
vCard
Website
Igoa nofoaga: Apie mus - Paminklai


text:
Talanoa ta’ita’i malo auala si’itia ai Feso’otaiga va atumotu Pasefika
E vevesi fa’afiafiaga o le fu’a na mae’a atu nei, a’o tau fa’asaosao talanoaga i le va o le alii kovana ma ta’ita’i o nisi o atu motu o le Pasefika na malaga mai e tali i le valaaulia a Amerika Samoa, i ni auala e si’itia ai auala o Fefa’atauaiga ma Femalagaaiga i le va o atomotu uma o le Pasefika.
Saunoa le afioga i le matua ia Togiola Tulafono e faapea, o le aso o le sisiga fu’a, ua avea lea o se aso e masani ona fetufaa’i ai ma ta’ita’i o isi atumotu o le Pasefika, i fuafuaga ma auala e faaleleia ai le va nonofo o motu o le Pasefika, aemaise lava i le va ma le malo Tuto’atasi o Samoa.
O avanoa e tele na maua e le alii kovana ma le Palemia o Samoa, susuga Tuilaepa Sailele Malielegaoi i aso o le fu’a na tuana’i atu nei, na toe faamautuina ai nisi o talanoaga o loo faaauau pea ona tau tapena i tulaga tau fela’uaiga i le va o Samoa e lua i tulaga o oloa, faiga faiva ma galuega atina’e, aemaise ai o galuega mo le puipuiga o le siosiomaga, ina ia mautu ma lelei tamaoaiga o atunuu e lua.
“O gaioiga uma nei, ia avea ai lo tatou atunuu o se atunuu e manuia ana fuafuaga uma mo le lumana’i, e le gata mo Amerika Samoa lava, ae vaai mamao foi mo tagata e malaga asiasi mai i le atunuu, ina ia latou maitauina tulaga matagofie ma le lelei o laufanua o le atunuu,” o le saunoaga lea a le alii kovana.
E ese mai i mataupu na taua e le alii kovana sa oo i ai a la talanoaga ma le alii palemia o Samoa, ae oo lava foi i tulaga o femalagaaiga o loo vaavaai ai foi ini auala e mafai ai ona galulue faatasi kamupani vaalele o loo tautuaina atunuu e lua, i ni auala e faaleleia atili ai femalagaaiga mo le lumanai.
“O nei talatalanoaga uma sa faatinoina lava i taimi e maua ai nai vaipanoa i va o faafiafiaga o le fu’a, ona o le lagona ia faaauau pea ona galulue Samoa e lua i auala e faaleleia ai atina’e uma mo ona tagata,” o le saunoaga lea a le alii kovana.
E ese mai i le alii palemia na fetufaai ma le alii kovana, sa maua foi le avanoa la te faasoa ai ma le Kovana o Tuvalu, faapea ai ma le Pelenise mai le malo o Tonga.
Saunoa Togiola, afai e maua se avanoa e mafai ai ona lele sa’o atu se vaalele i Amerika Samoa ma agai atu i Tuvalu ma toe fo’i mai, o lona uiga o le a mafai ona felata’i fela’uaiga ma fefa’atauaiga i le va o motu ia e lua, ma fesoasoani ai i le atina’eina o pisinisi ma oloa fela’ua’i i le va o malo e lua.
“O se tulaga lelei ma manuia mo fefaatauaiga i le va o atunuu ia e lua pe afai ae mautu femalagaaiga, ona e fai lava si taugata o fela’uaiga pe a ui mai Fiti, ae a lelei se kamupani vaalele na te tautuaina le va lea, o le a lelei foi tulaga o oloa fela’ua’i i le va o atunuu e lua,” o le saunoaga lea a le alii kovana.
Fai mai Togiola, na faailoa atu e le kovana a Tuvalu ia te ia le maofa o lona loto i le taugofie o oloa i Amerika Samoa nei, ina ua fealua’i e matamata ma fai lana faatau a’o i ai i le vaiaso o le fu’a i le atunuu, ma o pine faamau o lea manatu na faatau ai e le alii kovana mai Tuvalu se oloa e $80 o loo faatauina ai i lona atunuu, ae na o le $20 sa ia faatauina mai ai i se faleoloa i Amerika Samoa nei.
“Ae mo le atunuu o Tonga, ua maea foi ona faia talanoaga ma le latou sui na malaga mai, ina ia faafaigofie femalagaaiga i luva o le ea poo le sami, ina ia mafai ai ona faia fela’uaiga i le va o atomotu eseese o le Pasefika, mo le manuia alu i luma o ona tagata,” o le saunoaga lea a le alii kovana.
O le taimi nei, o le susuga Tuilaepa o loo faauluulu i ai gaioiga uma nei o loo faia ma kamupani vaalele o loo tautuaina atumotuo le Pasefika, i se auala e mafai ai ona felelea’i se va’alele i le pasefika, mo lefaia o fela’uaiga nei i se taimi o i luma.
O nisi o laasaga muamua o le a faia e atunuu nei pe afai ae talia fuafuaga e pei ona agai atu i ai, o le faaagafuaina lea o lafoga mo oloa i totonu lava o le atunuu, ina ia mafai ai ona tatala le avanoa e faaulufale atu ai oloa mo fefaatauaiga, ma maua ai le naunau o tagata faipisinisi e femalagaa’i solo mo a latou faatauga.
(The English version of this story, “Direct air links between Tuvalu, Tonga and Am.Samoa discussed”, was published in Samoa News, Monday, April 24, 2012, and can be found on samoanews.com.)


text:
UA FESILI MAI TALAVOU
O ā Mea e Tatau Ona Ou Iloa e Faatatau i le Faia o Text?
:-) O le lafoina o text o se auala lelei e fesootaʻi ai ma au uō, pe afai e faaaogā lelei.
:-( Ae pe a sesē ona faaaogā, e mafai ona faaleagaina ai faigāuō po o lou talaaga foʻi.
O le a faailoa mai i lenei mataupu mea e tatau ona e iloa e faatatau i
O loo iai foʻi i lenei mataupu:
Tagata e te text i ai
O le toʻatele o talavou e manatu i le faia o feʻau tusitusia po o text, o se auala tāua e fesootaʻi ai. O le text, e mafai ai ona e fesootaʻi i so o se tasi po o tagata uma o loo iai a latou numera i lau telefoni, seʻi vaganā i latou e lē faatagaina e ou mātua.
“E lē fiafia loʻu tamā e ma te talanoa ma loʻu uso i ni tama. Afai e ma te faia faapea, e tatau ona ma talanoa i le tama e faaaogā ai le telefoni fale o loo i le potu mālōlō, ma pe afai o loo iai foʻi ma isi i inā.”
—Lenore.
Mea e tatau ona e iloa: Pe afai e te taʻuina lau numera i so o se tagata, o le a e feagai la ma ni faafitauli.
“Afai e te lē faaeteete po o ai e iloaina lau numera, e mafai la ona lafo atu e isi iā oe ni feʻau tusitusia, po o ni ata e te lē manaʻo i ai.”
—Scott.
“Pe afai e masani ona e text atu i se tasi o le isi itupā, e vave lava ona e māfana atu i lenā tagata.”
—Steven.
Manatu o le Tusi Paia: “
O lē ua iai le utaga mamao e na te iloa atu le mala ma lafi ai.” (Faataoto 22:3) O le faia o ni gaoioiga faautauta, e mafai ona ʻalofia ai le tele o faafitauli.
Tala moni: “
E iai se tama na ma masani, ma e tele ina ma text. Na ou manatu iā te ia o saʻu uō lelei ma e na o le pau lenā. Ou te leʻi manatu o loo iai se faafitauli, seʻia oo ina faailoa mai e iai ona faalogona alofa mo aʻu. Pe a toe tepa i tua, ua ou iloa ai sa lē tatau ona ou faaalu le tele o le taimi faatasi ma ia ma text i ai.”
Mātau: O le ā sou manatu, o le ā se aafiaga o le faauōga a Melinda ma lenei tama, ona o lea ua ia iloa faalogona moni o le tama?
Toe tepa i tua! O le ā se isi auala na ono taulima ai e Melinda le tulaga o mea, ina ia tumau ai pea le la faauōga e aunoa ma le iai o se faiā fetosinaaʻi?
Faamatalaga e lafo atu i au text
E faigofie le lafo
Mea e tatau ona e iloa: O faamatalaga e lafo atu i text po o feʻau tusitusia, e mafai ona ese le auala e faauiga ai e isi.
“Pe a faitau se text, e te lē iloa po o ā faalogona ma le ituaiga o leo o loo aumai ai le feʻau
, e tusa lava po o loo faaaogā mai i le text ni faailoga e iloa ai faalogona o le tagata. E ono tulaʻi mai ai ni feeseeseaʻiga.” —Briana.
“E iai isi teineiti ou te iloa, ua taʻuleagaina o latou talaaga ma manatu i ai o ni ē e faatafai, ona o a latou text na lafo atu i isi tama.”
—Laura.
Manatu o le Tusi Paia: “
O tagata lelei e mafaufau muamua a o leʻi tali atu.” (Faataoto 15:
Le taimi e text ai
O le faaaogā o le mafaufau lelei, e te faaalia ai le magafagafa po o ā taimi talafeagai e te lafoina ai ni text.
Mea e tatau ona e iloa: Pe afai e te lē magafagafa i le taimi e fai ai au text, atonu o le a manatu tagata e te lē faaaloalo ma e lē toe fia uō ai iā te oe.
“E faigofie ona lē magafagafa i taimi e faia ai text. O nisi taimi ou te text ai i se isi a o talanoa faafesagaʻi ma saʻu uō, pe o loo aai faatasi foʻi lo matou aiga.”
—Allison.
“E mataʻutia le text a o aveina le taavale. O le taimi ā e te tepa ese ai ma le auala, e mafai ona e oo atu ai i se faalavelave faafuaseʻi.”
—Anne.
Manatu o le Tusi Paia: “
E iai le taimi e atofaina mo mea uma . . . o le taimi e filemu ai ma le taimi e tautala ai.” (Failauga 3:1, 7) E pei ona aogā lenei taʻiala i taimi e tautala ai, e aogā foʻi i taimi e faia ai ni a tatou text.
Fesoasoani
Tagata e te text i ai
;-) Usitaʻi i fautuaga a ou mātua.
—Kolose 3:20.
;-) Ia filifili lelei tagata e taʻu i ai lau numera. Pe a e teena ma le faaaloalo le taʻu atu i isi o faamatalaga e fitoitonu iā te oe lava, e aofia ai lau numera, o le a e atiaʻe ai se tomai e fesoasoani iā te oe pe a avea ma tagata matua.
;-) Aua le lafoina atu ni text e iai ni faamatalaga e atagia atu ai uiga faatafai, i se tasi e te lē o fia uō i ai. Pe a amata ona iai ni faalogona alofa o le tasi mo le isi, e mafai ona iʻu ai i ni tulaga e mafatia ai.
“Na ou atiaʻe se faiā lelei ma oʻu mātua e tusa ai ma le faaaogāina o laʻu telefoni, o lea na la faatuatuaina ai aʻu i le faia o filifiliga atamai e faatatau i tagata e tuu latou numera i laʻu telefoni.”
—Briana.
Faamatalaga e lafo atu i au text
;-) A o leʻi lafoina atu lau feʻau tusitusia, fesili ifo, ‘Po o le text le auala sili e fesootaʻi ai, e tusa ai o se tulaga o loo tulaʻi mai?’ Atonu e sili ona lelei le vili atu pe talanoa faafesagaʻi ma le tagata.
;-) Aua e te lafoina atu so o se faamatalaga e lē mafai ona e fai atu i se tagata, pe a lua talanoa faafesagaʻi. Ua faapea mai Sarah, e 23 ona tausaga: “
Afai o se faamatalaga e lē mafai ona e fai atu saʻo i se tagata, e lē tatau foʻi la ona e lafoina atu i se text.”.
“Pe a lafo atu e se tasi ni ata matagā, taʻu i ou mātua. O le a avea o se puipuiga, ma faatuatuaina ai pea oe e ou mātua.”
—Sirvan.
Le taimi e text ai
;-) Filifili lelei taimi e faaaogā ai lau telefoni. Ua faapea mai se tamaʻitaʻi e igoa iā Olivia: “
Ou te lē alu ma laʻu telefoni i le taimi o le meaʻai a lo matou aiga, pe a o fai ni aʻu suʻesuʻega po o meaaʻoga”. “
E tapē foʻi a o fai le sauniga, ina neʻi faaosoosoina aʻu e siaki.”
;-) Ia manatu mamafa. (Filipi 2:4) Aua le text a o talanoa faafesagaʻi ma le isi tagata.
“Na ou faia ni tulafono e pei o le aua le text a o iai faatasi ma aʻu uō, sei vaganā e iai se māfuaaga tatau. Ou te lē taʻuina foʻi laʻu numera i ē ou te lē masani lelei ai.”
—Janelly.


text:
Mataupu 33
Ua moni upu a Nifae—Ua latou molimau ia Keriso—O i latou o e e talitonu ia Keriso o le a talitonu i upu a Nifae, ia o le a tutu e avea ma molimau i luma o le pa faamasino. E tusa o le 559–545 T.L.M.
1 Ma o lenei, o aʼu o Nifae, e lē mafai ona ou tusia mea uma sa aoaoina i totonu o loʼu nuu; pe ua ou amalosi tele foi i le tusitusi, e pei o le tautala; ona pe a etautala se tagata e ala i le mana o le Agaga Paia, e molioo e le mana o le Agaga Paia i loto o le fanauga a tagata.
2 Ae faauta, e toatele e ua afaamaaa o latou loto e faasaga i le Agaga Paia, ua leai ai sona nofoaga i totonu o i latou; o le mea lea, ua latou lafoai ese ai le tele o mea ua tusia, ma manatu i ai o ni meanoa.
3 Peitai o aʼu o Nifae, ua ou tusia mea ua ou tusia, ma ua ou manatu i ai o ni mea ua ataua tele, aemaise lava mo oʼu tagata. Ona ou te etatalo e lē aunoa mo i latou i le ao, ma susū loʼu aluga i oʼu loimata i le po, ona o i latou; ma ou te tagi atu i loʼu Atua i le faatuatua, ma ua ou iloa o le a faafofoga mai o ia i laʼu tagi.
4 Ma ua ou iloa o le a faapaiaina e le Alii le Atua aʼu tatalo mo le manuia o oʼu tagata. Ma o upu ua ou tusia i le vaivai, o le a faia ia amalolosi ia te i latou; ona ua efaatauanau atu ia te i latou ia latou faia mea lelei; ua faailoa atu ai ia te i latou e uiga i o latou tamā; ma ua tautatala mai e uiga ia Iesu, ma faatauanau atu ia te i latou ia talitonu ia te ia, ma tutumau e oo i le iuga, o le ola lea e ifaavavau.
5 Ma ua tautatala amalosi mai e faasaga i le agasala, e tusa ma le emanino o le upumoni; o le mea lea, e leai se tagata e ita i upu ua ou tusia vagana ai ua ia te ia le agaga o le tiapolo.
6 Ou te olioli i le manino; ou te olioli i le upumoni; ou te olioli i loʼu Iesu, ona ua atogiola e ia loʼu agaga mai seoli.
7 Ua ia te aʼu le aalofa mama mo oʼu tagata, ma le faatuatua tele ia Keriso o le a ou fetaiaʼi ma agaga e toatele ma le lē pona i lona nofoa-faamasino.
8 Ua ia te aʼu le alofa mama mo tagata aIutaia—ua ou fai atu o tagata Iutaia, ona e faatatau laʼu tala ia te i latou na ou sau ai.
9 Ua ia te aʼu foi le alofa mama mo aNuuese. Ae faauta, e lē mafai ona ou faamoemoe mo se tasi o i latou vagana ai ua latou efaalelei ma Keriso, ma ulu atu i le ifaitotoa vaapiapi, ma osavavali i le uala lauitiiti e tau i le ola, ma o pea i le ala seia oo i le iuga o le aso o le vaavaaiga.
10 Ma o lenei, oʼu uso pele e, ma tagata Iutaia foi, ma outou tuluiga uma o le lalolagi, ia outou faalogologo i nei upu ma atalitonu ia Keriso; ma afai tou te lē talitonu i nei upu ia outou talitonu ia Keriso. Ma afai tou te talitonu ia Keriso o le a outou talitonu i nei eupu, ona o iafioga i latou a Keriso, ma sa tuu mai i latou e ia ia te aʼu; ma ua latou oaoao mai i tagata uma ia latou faia mea lelei.
11 Afai e lē o ni afioga i latou a Keriso, faamasino outou—ona o le a faaali atu e Keriso ia te outou, i le amana ma le mamalu tele, i le aso gataaga, o i latou o ana afioga; ma o oe ma aʼu o le a ta tutu faafesagaʼi i luma o lana epa faamasino; ma o le a outou iloa na poloaiina aʼu e ia ia tusia nei mea, e ui i loʼu vaivai.
12 Ma ou te tatalo i le Tamā i le suafa o Keriso, ia faaolaina le toatele o i tatou, pe a lē o i tatou uma, i lona amalo, i lena aso tele ma mulimuli.
13 Ma o lenei, oʼu uso pele e, outou uma na o e o le aiga o Isaraelu, ma outou tuluiga uma o le lalolagi, ou te tautala atu ia te outou e pei o le leo o se tasi ua aalaga mai le efuefu: Tofa ia seia oo ina oo mai lena aso tele.
14 Ma o outou o e e lē fia taumamafa i le agalelei o le Atua, ma ava i aupu a tagata Iutaia, faapea foi ma aʼu eupu, ma afioga o le a tulei mai le fofoga o le Tamai Mamoe a le Atua, faauta, ou te faatofa atu ia te outou i se faatofa tumau-faavavau, ona o upu nei o le a itaʼusala ai outou i le aso gataaga.
15 Ona o mea ou te faamauina i le lalolagi, o le a aumai e faasaga ia te outou i le apa faamasino; aua ua faapea ona poloaiina ai o aʼu e le Alii, ma e ao ina ou usiusitai. Amene.


text:
Lagolago ni isi matua faasea faipule faasaga i pasi aoga
E to’atele ni isi o matua o lo o lagolagoina se faasea a se tasi o Faipule, i le vave usu o pasi aoga e piki fanau aoga ae le’i taitai ona malamalama le taeao.
Na faailoa mai e ni isi o matua i le Samoa News e faapea, afai o lo o naunau le Ofisa o Aoga e faasoasoa taimi o pasi ina ia mafai ona la’u uma fanau i aoaoga, e tatau foi ona silasila mamao i le saogalemu o fanau aoga.
“O isi taeao e taunuu le pasi aoga i luma i e piki fanau aoga ua ta le 6:00, a’o le taimi lea e le’i malamalama lelei le taeao, e na o le momomo o le loto i le vaai atu i nai fanau aoga ua vave usu i le aoga ae le’i taitai oo i se taimi e tatala ai faleaiga a le aoga poo potu aoga fo’i,” o le faasea lea a le tina o Luisa Vaoleti o Fagatogo, o se tasi o matua o lo o aooga ona alo i le aoga tulaga muamua i Pago Pago.
Fai mai ni isi o matua, e tatau i le Fono ona fautua i le Ofisa o Aoga, ina ia faatulaga lelei taimi e piki ai e pasi aoga nai fanau, ona o isi taimi e fia momoe fanau aoga i totonu o le potu ae lei taitai uma le aso aoga, e mafua mai i le vave ala i luga ona o le tau tuliga o le taimi o le pasi.
Fai mai le isi tina, e popole o ia i le saogalemu o lana fanau teine o lo o aooga i le aoga, ona o lea e vave usu le pasi ae le’i malamalama lelei le taeao.
O le mataupu lenei na laga e le afioga i le alii faipule mai Fagatogo ia Maugaoalii Leapasi Tusipa Anoa’i, i se iloiloga ma le Faatonusili o Aoga a le malo, le tofa Vaitinasa Dr. Salu Hunkin-Finau i le vaiaso na te’a nei.
Na taua e Maugaoalii e faapea, “O isi aso ou te mulimuli ai lava i tua o le pasi aoga seia oo atu i le faleaoga i Pago Pago, ona ou te fia vaai poo a gaioiga a fanau aoga e fai i le taimi e taunuu atu ai, peitai o ni isi o taimi ou te vaaia ai fanau e nofonofo solo i fafo o le faleaoga, ona e le’i oo i le taimi e tatala ai potu aoga ma le fale ai, a’o lenei ua vave usu atu ona ua vave piki latou e le pasi aoga”.
Sa ia fautuaina ai le Faatonu o Aoga, ina ia ona toe fai se suiga i taimi o pasi aoga ina ia mautinoa e usu fiafia ma usu malosi fanau i taeao uma i le aoga.
Na taua e le tama o Motuga Tagoa’i o Fagatogo e faapea, e tele faalavelave e ono aafia ai fanau pe a vave taunuu i le faleaoga, aemaise lava pe afai e taunuu ae lei i ai ni faiaoga ua taunuu i le aoga.
O le faasea lava foi lea na laga e le faipule o Manu’a, le afioga ia Toeaina Faufano Autele ina ua maua lona avanoa e fesiligia ai le tamaitai faatonu.
Na taua e Toeaina e faapea, o le isi lea mafuaga e ala ai ona tutupu faalavelave i fanau teine aoga, ona o le vave momoli i le faleaoga, ae mafua mai ona ua vave alu atu le pasi aoga.
“E le mafai ona malu le pito laau a matua o lo o taumafai atu i ai e puipui fanau teine, pe afai e lape mai foi le pito laau a le malo, pau le auala e foia ai le faafitauli lenei, o le lava o pasi aoga e la’u ai fanau, ona le toe vave usu lea o pasi aoga i le vaveao e le’i malamalama,” o le saunoaga lea a Toeaina.
Na taua e ni isi o matua mai le afioaga o Fagatogo o lo o aooga a latou alo i Pago Pago, o isi aso pe afai e le maua e a latou fanau le pasi aoga, latou te faaaoga ai pasi tua e momoli ai a latou fanau i le aoga ae totogi pasese.


text:
MATAUPU 139
Ua Aumaia e Iesu le Parataiso ma Faamāeʻa Lona Tofiga
LE IʻUGA E OO I MAMOE MA ʻOTI
O LE A OLA LE TOʻATELE I SE LALOLAGI PARATAISO
UA FAAMAONIA E IESU O IA O LE ALA, LE UPU MONI MA LE OLA
E leʻi umi talu ona māeʻa le papatisoga o Iesu, ae ia fesagaʻia se fili na taumafai ma le maumauaʻi ina ia lē tumau o ia i le faamaoni, a o leʻi amataina lana faiva. O le mea moni, na faia pea taumafaiga a le Tiapolo e faaosoosoina Iesu. Mulimuli ane, na fetalai Iesu e faatatau i le Tiapolo o lē e leaga: “O loo sau le pule o le lalolagi, ae e leai sana pule iā te aʻu.”—Ioane 14:30.
Na muaʻi iloa e le aposetolo o Ioane i se vaaiga le mea o le a tupu i “le tarako tele, o le uluaʻi gata lea, ua igoa foʻi i le Tiapolo ma Satani.” O le a lafo ese lenā fili sauā o le fanau a tagata mai i le lagi, ma ua “lotoa tele, auā ua na iloa ua puupuu lona taimi.” (Faaaliga 12:9, 12) Ua alagatatau ona talitonu Kerisiano o loo latou ola i lenā ʻtaimi puupuu.’ E lē o toe umi foʻi ona lafo lea o “le tarako, o le uluaʻi gata lea” i le tō e lē gata, ma o le a lē mafai ai ona ia toe faia se gaoioiga mo le 1,000 tausaga, a o pule Iesu i le Malo o le Atua.—Faaaliga 20:1, 2.
O le ā o le a tupu i le lalolagi lea o loo tatou nonofo ai a o faagasolo le 1,000 tausaga? O ai o le a ola ai i le lalolagi, ma o le a faapeʻī tulaga o mea i lenā taimi? Ua faailoa mai e Iesu tali i na fesili. Na ia faamatala mai i lana talafaatusa i mamoe ma ʻoti, le mea o le a oo i tagata amiotonu e pei o ni mamoe, o ē o loo galulue soosootauʻau ma uso o Iesu ma faia galuega lelei mo i latou. Na ia faailoa manino mai foʻi le iʻuga o tagata amiolētonu, o ē e pei o ni ʻoti: “Ona ō atu ai lea o i latou nei [ʻoti] i le faaumatiaga e faavavau, a o ē e amiotonu [mamoe] e ō atu i le ola e faavavau.”—Mataio 25:46.
Ua fesoasoani lea iā i tatou e malamalama ai i le uiga o upu, sa fetalai atu ai Iesu i le tagata solitulafono na faatautau i ona autafa. E leʻi ofoina atu e Iesu i lenā tagata le taui lea sa ia folafolaina atu i ona aposetolo faamaoni, o le avea o i latou o se vaega o le Malo i le lagi. Nai lo o lea, na ia folafola atu i lenei tagata solitulafono ua salamō: “E moni ou te fai atu iā te oe i le asō, o le a ta faatasi ma oe i le Parataiso.” (Luka 23:43) O lea, ua maua e lenā tagata le faamoemoe o le ola i le Parataiso, o se faatoʻaga matagofie. E manino mai la, o ē ua pei o ni mamoe ma ulu atu “i le ola e faavavau,” o le a iai foʻi i lenā Parataiso.
E ōgatusa lenā manatu ma le faamatalaga a le aposetolo o Ioane, e faatatau i le tulaga o le a iai le lalolagi pe a avea ma Parataiso. Ua faapea mai o ia: “Ua iai i tagata le faleʻie o le Atua, e mau o ia ma i latou, e fai foʻi i latou ma ona tagata. E faatasi foʻi le Atua ma i latou. E na te soloiesea foʻi loimata uma i o latou mata, e lē toe iai se oti, po o se faanoanoa, po o se tagiauē, e lē toe iai foʻi se tigā. Auā ua mavae atu mea muamua.”—Faaaliga 21:3, 4.
Ina ia mafai e lenā tagata solitulafono ona maua le ola i le Parataiso, e tatau ona toe faatūina o ia mai i le oti. E iai foʻi isi o le a toe faatutūina mai i le oti. Na faamanino mai e Iesu lenā manatu ina ua ia fetalai: “E oo mai le itula e faalogo ai i latou uma o loo i tuugamau i lona leo, ma latou ō mai ai, o ē na faia mea lelei e toetutū i le ola, a o ē na faia mea leaga e toetutū i le faamasinoga.”—Ioane 5:28, 29.
Ae faapefea aposetolo faamaoni ma se vaega toʻaitiiti o i latou o le a iai faatasi ma Iesu i le lagi? Ua faapea mai le Faaaliga 20:6: “E fai i latou ma ositaulaga a le Atua ma le Keriso, e pule i latou o ni tupu faatasi ma ia mo le afe tausaga.” O i latou nei o tane ma fafine e filifilia mai i le lalolagi. O lea, e mautinoa o le a faaalia e nei pule mai i le lagi le alofa mutimutivale, ma malamalama i tulaga o i latou i le lalolagi.—Faaaliga 5:10.
O le a faaaogā e Iesu le tāua o lana taulaga togiola i tagata i le lalolagi, ma aveesea āuga leaga o le agasala tuufaasolo. O le a fesoasoani o ia ma ē latou te tupu faatasi i le fanau a tagata, ina ia faasolosolo ona toe faafoʻisia i le tulaga lelei atoatoa. Ona mafai ai lea ona maua e tagata le olaga lea sa fuafuaina e le Atua mo le fanau a tagata i le amataga, ina ua ia fetalai iā Atamu ma Eva ina ia fanafanau ma ia tumu ai le lalolagi. O le a lē toe iai foʻi le oti lea na tuufaasolo mai ona o le agasala a Atamu.
O lea, o le a faataunuuina e Iesu mea uma sa fetalai atu Ieova e na te faia. I le iʻuga o lana Pulega o le Afe Tausaga, o le a ia tuuina atu le Malo ma le aiga faaletagata ua lelei atoatoa i lona Tamā. E tusa ai o lenei gaoioiga mataʻina o le lotomaulalo o Iesu, na tusi le aposetolo o Paulo: “Pe a tuuina i lalo o mea uma iā te ia, ona tuuina i lalo foʻi lea e le Alo o ia lava i Lē na tuuina i lalo o mea uma iā te ia, ina ia pule aoao le Atua i le aoao o mea.”—1 Korinito 15:28.
Ua manino mai, e tāua le matafaioi a Iesu i le faataunuuina o fuafuaga mamalu a le Atua. A o faasolosolo ona faailoa ma faamanino mai na fuafuaga seʻia oo i le faavavau, o le a gaoioi pea Iesu e ōgatusa ma le faamatalaga na ia faia e faatatau iā te ia lava: “O aʻu o le ala, o le upu moni ma le ola.”—Ioane 14:6.
Faitau Atili
O le ā le Finagalo o le Atua mo le Lalolagi?
O loo faamatalaina i le Tusi Paia le māfuaaga na foafoaina ai e le Atua le lalolagi, le taimi o le a faamutaina ai puapuaga, ma le tulaga o le a iai le lalolagi i le lumanaʻi faapea i latou o le a ola ai i lenā taimi.


text:
LESONA 27
E Faapefea Ona Aogā iā i Matou le Potu Tusi i le Maota mo Sauniga?
Pe e te fiafia e fai ni au saʻiliʻiliga ina ia faalolotoina ai lou malamalama i le Tusi Paia? Pe e te fia iloa e faatatau i se mau patino po o se tagata, nofoaga, po o mea o loo taʻua i le Tusi Paia? Pe na e tau tomānatu pe e mafai e le Afioga a le Atua ona fesoasoani iā te oe i se popolega autū o loo e fesagaʻia?
E maua ai tusi ma lomiga e aogā mo saʻiliʻiliga. Atonu e lē o lomiga uma faale-Tusi Paia a Molimau a Ieova i lau gagana o loo iai iā te oe. Ae peitaʻi o loo iai i le potu tusi i le Maota mo Sauniga mekasini ma tusi faatoʻā māeʻa ona lolomiina. Atonu foʻi o loo iai ma ni lomiga eseese o le Tusi Paia, se lomifefiloi lelei, atoa ma isi fesoasoani aogā. E mafai ona e saʻoloto e faaaogā le potu tusi a o leʻi amata po o le māeʻa foʻi o sauniga. Afai ua iai se komepiuta, atonu ua uma ona tuu i ai se Watchtower Library. O le polokalame o le komepiuta lea o loo iai le tele o lomiga ma auala faigofie e mafai ona e suʻe ai se mataupu, se upu, po o se mau.
E aogā mo le ʻauaʻoʻoga i le Sauniga o le Faiva ma le Olaga Faa-Kerisiano. Atonu e mafai ona e faaaogā tatau le potu tusi i le Maota mo Sauniga pe a sauni sau vaega. O le ovasia o le Sauniga o le Faiva ma le Olaga Faa-Kerisiano e gafa ma le vaaia o le potu tusi. O ia e iai le matafaioi ina ia mautinoa ua iai lomiga fou ma ua faatulaga lelei. E mafai e ia po o lau faiaʻoga o le Tusi Paia ona faasino atu le auala e saʻilia ai faamatalaga o loo e manaʻomia. Peitaʻi e lē tatau ona toesea mai ni tusi mai le Maota mo Sauniga. Ma e matou te mananaʻo e taulimaina ma le faaeteete tusi ina ia aua neʻi palapalā.
Ua taʻua i le Tusi Paia e faapea ina ia maua le “poto i le Atua,” e tatau ona tatou lotomalilie e saʻili e pei “o le oloa lilo.” (Faataoto 2:1-5) E mafai ona aogā iā te oe le potu tusi i le Maota mo Sauniga e faia ai au saʻiliʻiliga.
O ā meafaigaluega mo saʻiliʻiliga e mafai ona maua i le potu tusi i le Maota mo Sauniga?
O ai e mafai ona fesoasoani iā te oe ina ia faaaogā lelei le potu tusi?


text:
TOLENIGA MO LE FAIVA I LE FANUA
Le Auala e Faia ai se Suʻesuʻega i le Polosiua o le Tala Lelei
Faitau le fesili matamata tetele o loo faafuainumera mai, ina ia fesoasoani i le tagata e uaʻi atu i le manatu autū.
Faitau le palakalafa o loo sosoo ma le fesili.
Faitau mau o loo tusi faasisipa, ma faaaogā ma le faautauta fesili ina ia fesoasoani i le tagata, e iloa le auala o loo taliina ai e mau le fesili o loo faafuainumera mai.
Pe afai o loo iai se isi palakalafa i lenā lava fesili, ia toe fai le laasaga lona 2 ma le 3. Pe afai e iai se vitiō i le jw.org e fetaui ma lenā fesili, ia faaali i le tagata a o faagasolo la oulua talanoaga.
Pe a uma, ia fai atu le fesili o loo faafuainumera, ina ia faamautinoa ai po o malamalama le tagata i manatu autū.


text:
ʻOA TAUTELE MAI I LE AFIOGA A LE ATUA | FAATAOTO 12-16
E Sili Atu le Atamai i lo o le Auro
Aiseā e tautele ai le atamai faale-Atua? O le iai o le atamai mai i le Atua e mafai ona puipuia ai se tasi mai i le uia o ala sesē, ma laveaʻiina ai lona ola. E iai foʻi se aafiaga lelei i uiga o se tasi, o ana gaoioiga, faapea ana faamatalaga.
O le atamai e puipuia ai mai i le faamaualuga
O se tagata e atamai, e na te amanaʻia o Ieova o le Puna o le atamai uma
E tatau i ē e taulau manuia i le olaga ma maua isi tiute tauave faaopoopo, ona matuā faaeteete ina ia aua neʻi faamaualuga
O le atamai e uunaʻia ai se tasi e faia ni faamatalaga e atiaʻe ai
E faaaogā e se tasi e atamai le utaga mamao, ina ia iloa ai uiga lelei o isi ma faia ni faamatalaga lelei e uiga iā i latou
O faamatalaga atamai e suamalie pei o se meli ma e uunaʻia ai se tasi e faia se mea, ae e lē soonafai pe faatupu ai foʻi ni misa


text:
Maua Aogā Mai le Taʻitaʻiga a Ieova i Aso Nei
SE FILIFILIGA ATAMAI I POLANI
“NA OU papatiso i le 15 o oʻu tausaga, ma i le ono masina mulimuli ane, na amata loa ona ou paeonia lagolago. Ina ua mavae le tausaga, na ou talosaga mo le paeonia sauatoa. Ina ua ou faauu mai i le aʻoga maualuga, sa ou talosaga loa e galue i se vaipanoa o loo telē ai le manaʻoga mo tagata talaʻi o le Malo. Na ou manaʻo ou te alu ese mai i lo matou aai, ma le tinā o loʻu tinā o loo ma nonofo, e lē o se Molimau a Ieova. Pagā loʻu faanoanoa ina ua fai mai le ovasia matagaluega, o laʻu oganuu o le aai na ou fanau ai! Na ou taumafai e nanā oʻu faalogona mai le ovasia. A o oʻu savali ese, na ou punou ma mafaufau i le tala a le ovasia. Na ou faapea atu i laʻu paga: ʻUa pei lava aʻu o Iona. Peitaʻi i le iʻuga na alu Iona i Nineva. O lea la, o le a ou auauna foʻi i le mea ua tofia i ai aʻu.’
“Ua fā nei tausaga o oʻu paeonia i lo matou aai, ma ua ou iloa ai nei le atamai o le mulimuli i le faatonuga na tuuina mai. O le faafitauli autū, sa sesē laʻu vaai. Ua ou maua nei le olioli. I totonu o le tasi le masina, na ou faia ai ni suʻesuʻega faale-Tusi Paia e 24. Ou te faafetai iā Ieova, ona ua ma suʻesuʻe ma le tinā o loʻu tinā lea sa tetee muamua.”
SE IʻUGA FIAFIA I FITI
Na filifili se tagata suʻesuʻe i Fiti pe auai i se tauaofiaga, pe ō ma lana tane i le patī o se aso fanau. Na faataga o ia e lana tane e auai i le tauaofiaga. Na ia faapea atu i lana tane o le a alu atu i le patī pe a uma le tauaofiaga. Peitaʻi, ina ua uma le tauaofiaga, na manatu o ia e sili le ʻalofia o se tulaga e lamatia ai faaleagaga. O lea e leʻi alu o ia.
Ina ua faapea atu lana tane i ona tauaiga o le a faatasi atu lana avā pe a uma le “sauniga a Molimau” o loo alu ai, na latou faapea mai, “E lē sau, e lē faamanatuina e Molimau a Ieova aso fanau!” *
O lea, sa mitamita le tane i lana avā ona o le tū malosi i ona talitonuga ma lona lotofuatiaifo. O lona faamaoni na maua ai le avanoa e molimau ai i lana tane ma isi. O le ā le iʻuga? Na talia e le tane se suʻesuʻega faale-Tusi Paia ma amata ona auai ma lana avā i sauniga.
^ pala. 7 Tagaʻi i le “Fesili Mai le ʻAufaitau” i Le Olomatamata o Tesema 15, 2001.


text:
FAGOGO: O KATI LE LEOLEO NANA
vaega #2
[Sosoo ane loa lau faitau i le tatou tala faasolo mo lenei vaiaso, lea na gata mai i le vaiaso na tea nei i le taimi lea ua toe saofai ai le tama o Kati i totonu o le faleaiga lea na alu muamua i ai ananafi, ma ia maitauina ai loa alii e toalua ia sa latou aai faatasi, ua toe o atu foi i totonu o le faleaiga.]
Na ona savavali atu lava o le aualii e toalua ia e tifatifa atu le la o atu, saofafa’i loa i le isi laulau ma faafesaga’i to’alua ai, ona talo lea i le teine faigaluega e alu atu. “Aumai ni ma steak se lua ma ni ma ipu kofe se lua faamolemole,” o le tala lea a le isi alii sa fai i le tamaitai faigaluega, ae o le isi ana tama, ua aapa atu i totonu o lana ato o loo faafafa ma aumai i fafo le pepa sikaleti o loo i ai, ua tatala ona tuu lea i loga gutu, ua aumai ma le afi ona tutu lea ma faapusa. “Se faamolemole alii, e le faatagaina le ulaula tapa’a i totonu o le faleaiga, e i ai le nofoaga faapitoa i fafo mo i latou e ulaula tapa’a,” o le augani atu lea a le tamaitai faigaluega i le alii lea peitai sa le’i ano lava i ai ae ua atili ai ona faapupusa lana sikaleti. Pe a ma le toa 5 tagata o loo i totonu o le faleaiga i le taeao lea, ma, e leai lava ma se isi o amanaiaina mai amioga a le to’alua lea, sei vagana ai Kati lea o loo faasaga sa’o mai ai lava le laulau o loo gofo ai, o loo faitau lana nusipepa. ma toe tau ai foi i le faasalalauga a le vaega faapitoa a le FBI, lea o loo faasalalau ai ni tagata se toalua e i ai le tomai faapitoa i le suesueina o mataupu tau solitulafono mamafa, atoa ai ma le tau sailia o tino o nisi ua leiloloa mai o latou aiga.
Ao faitau le nusipepa a Kati, na ia vaaia ai ua amata ona fai fai tetele i luga amioga faaletonu a le aualii e toalua ia o loo nonofo mai i le isi laulau, a alu atu le tamaitai faigaluega serve atu le la meaai, ae fetagofi ua fai i ai uiga mataga ma taumafai e toso i lalo lona ofuvae uluulu vae uumi o loo fai. “Soia ete lua amio valea, afai ete lua toe faia le mea lena, o le a ou viliina loa leoleo, “ o le tala lea a le tamaitai faigaluega i le aualii ia, peitai na oso atu le isi o le to’alua lea, “Se vili, kago e vili leoleo, e leai se isi o i maua e fefe igi leoleo, faapea ga o leoleo e i ai gi a lakou faga,” e fai lava tala a le alii lea ma tu i luga ua se’i le fana o loo i le taga o lona ofu o loo fai, ona faalala lea i le tamaitai faigaluega ma fai atu i ai, o lou iuga lea pe a e viliina leoleo,” ma ua avea ma itu ua fefe ai le tamaitai faigaluega, ma alu atu ai loa ua talanoa i lona pule tamaitai, peitai ina ua alu atu i ai le pule i le au ula ia, na taufai fetagofi uma le aualii i a la fana ma faalala i le pule ma fai atu i ai, “E ke fai mai loa i se kala gofo ma le pulufaga i lou fakafaka.” Na vaaia e Kati e foliga mai e matuia gaioiga ia o le a fai e le aualii ia, o le mea lea na tu ai loa i luga ma savali agai atu i le counter mo le toe okaina mai o se isi ana ipu kofe, ae na avea ma itu na fika sese ai loa o ia e le isi o le to’alua lea ma fai atu i ai, “E i ai se mea eke maga’o i ai uso fua i lou la’a mai i luma ii ae le gofo pea i lou gofoa,?”


text:
Tala 32: Mala e 10
VAAI i ata. Ua faaalia ai mala ta‘itasi na aumaia e Ieova i luga o Aikupito. I le ata muamua o loo e vaai atu ai i le laau a Arona ua tāina ai le Vaitafe o le Naila. Ma sa liu toto ai loa le vai. Ua mamate i‘a ma ua amata ona elo le vaitafe.
Ona sosoo ai lea ma le faaosoina mai e Ieova o rane mai le Vaitafe o le Naila. So o se mea lava ua maua ai—ogaumu, mea e palu ai falaoa, ma moega. Ina ua pepē rane sa faaputuputu e tagata Aikupito i ni faaputuga se tele, ma ua elo ai le laueleele.
Sa tā loa e Arona le efuefu i lona tootoo ma sa liu utu ai. O mea ola ninii e tau feū. O utu o le mala lona tolu lenā i Aikupito.
O isi mala uma, na o tagata Aikupito na lavevea ai, a e le‘i afāina ai Isaraelu. O lona fā, o lago lapopo‘a ia ua faatumulia ai fale o tagata Aikupito. O le lima o mala, sa lavea ai mea ola. O le tele o povi, mamoe ma ‘oti a tagata Aikupito sa mamate.
O le isi mea na sosoo ai na fetagofi Arona ma Mose i efuefu ma togi i luga i le ea. Sa tupu ai ni ma‘i leaga i tagata ma manu. O le mala lona ono lenā.
Ina ua uma ona sisii lea o lima o Mose i le lagi, ona aauina mai lea e Ieova o uato‘a ma faititili. O se uato‘a sili atu lea ona leaga i Aikupito.
O le mala lona valu o ni sē akerise se tele. Sa le‘i faapea muamua pe oo mai fo‘i i le taimi nei ona tele faapena ni se akerise. Sa latou aina uma mea e le‘i faaleagaina e le uato‘a.
O lona iva o mala o le pogisa. Na ufitia le nuu i le pogisa tele mo aso e tolu, ae sa iai pea le malamalama i le mea na nonofo ai Isaraelu.
Mulimuli ane ona faapea atu lea o le Atua i ona tagata e sausau pou o faitoto‘a i le toto o se tama‘i ‘oti po o se tama‘i mamoe. Ona pasi atu lea o le agelu a le Atua i Aikupito. A iloa e le agelu le toto na te le fasiotia se tasi o i ai i lea fale. Ae o fale uma e le iloa ai se toto, e fasiotia e le agelu a le Atua ulumatua a tagata ma manu. O le mala lona sefulu lenā.
Ina ua uma le mala mulimuli, ona faapea atu lea o Farao iā Isaraelu e ō. Ma i le po lava lenā na amata ai loa la latou savaliga i fafo atu o Aikupito.
Esoto mataupu e 7 e oo i le 12.
Fesili
- Ia faaaogā ata i inei e faamatala ai mala muamua e tolu na aumaia e Ieova i a Aikupito.
- O le ā le eseesega o mala muamua e tolu ma isi mala na mulimuli mai?
- O le ā le mala lona fā, lima ma le ono?
- Ia faamatala le mala lona fitu, valu ma le iva.
- O le ā na fetalai Ieova e faia e tagata Isaraelu a o le‘i oo i le mala lona sefulu?
- O le ā le mala lona sefulu, ma o le ā na tupu mulimuli ane?
Fesili faaopoopo
- Faitau le Esoto 7:19-8:23.
E ui na mafai fo‘i ona faia e taulāitu Aikupito mala muamua e lua a Ieova, ae o le ā na faamalosia i latou e ta‘utino mai ina ua uma le mala lona tolu? (Eso. 8:18, 19; Mata. 12:24-28)
E faapefea ona faaalia e le mala lona fā le mana o Ieova e puipuia ai ona tagata, ma ona o le iloaina o lenā mea, o ā la ni faalogona o tagata o le Atua ona ua latalata mai “le puapuaga tele” lea ua valoia mai? (Eso. 8:22, 23; Faaa. 7:13, 14; 2 Nofo. 16:9)
- Faitau le Esoto 8:24; 9:3, 6, 10, 11, 14, 16, 23-25; ma le 10:13-15, 21-23.
O ā vaega e lua na faaalialia i lumāmea e Mala e Sefulu, ma e faapefea i lenei mea ona aafia ai la tatou vaai i na vaega i aso nei? (Eso. 8:10, 18, 19; 9:14)
E faapefea ona fesoasoani le Esoto 9:16 ina ia tatou malamalama i le pogai ua faataga ai e Ieova le iai pea o Satani e oo mai i le asō? (Roma 9:21, 22)
- Faitau le Esoto 12:21-32.
Na faapefea ona faaolaina e le Paseka le to‘atele o tagata, ma o le ā na faaatagia e le Paseka? (Eso. 12:21-23; Ioa. 1:29; Roma 5:18, 19, 21; 1 Kori. 5:7)


text:
Faamatalaga mo Ofisa ma Maimoaga
E matou te valaaulia ma le faaaloalo oe e maimoa i a matou ofisa ma fale lomitusi. Suʻe nofoaga ma taimi o maimoaga.
Madagascar
Vavolombelon’i Jehovah
Lot 1207 MC
Mandrosoa
105 IVATO
MADAGASCAR
+261 2022-44837
+261 3302-44837 (Telefoni feaveaʻi)
Maimoaga
Aso Gafua i le Aso Faraile
7:30 a.m. i le 11:00 a.m. ma le 1:00 p.m. i le 4:00 p.m.
E 1 le itula le umi
Vala Mataʻina
E faaliliuina lomiga faale-Tusi Paia i le gagana Malakasi, Tankarana, Tandroy, ma le Vezo. E puʻeina lomiga e faalogologo i ai ma vitiō i le gagana Malakasi. E vaavaaia galuega a faapotopotoga e pe ā ma le 600. E auina atu le silia ma le 270,000 tusi ma polosiua faapea le silia ma le 600,000 o mekasini i masina taʻitasi.


text:
PE NA TEʻI LAVA UA IAI?
Le Tomai Faamatematika o Laau
E FAAAOGĀ e laau le faagasologa lavelave e taʻua o le photosynthesis, ina ia maua ai le malosiaga mai i le malamalama o le lā e saunia ai ana meaʻai. Ua iloa mai i suʻesuʻega na faia i nisi o laau, e iai foʻi se isi gaoioiga mataʻina e faia e laau. E fetaui lelei le fuaina e laau o le faasoasoaina o a latou meaʻai a o faagasolo le pō.
Ia mātau: A o faagasolo le aso, e liua e laau le kasa o le kaponi taiokesaita ma le vai, e avea ma masoā ma suka. Pe a oo i le pō, ona ʻai lea e le tele o laau masoā ia sa faaputu a o faagasolo le aso, ina ia aua ai neʻi fia ʻai ma ia faaauau ona malosi ma tuputupu aʻe le laau. E lē gata i lea, e fetaui lelei le fuaina o le taimi e faaaogā ai masoā ia sa faaputu, e lē vave pe tuai tele foʻi, ina ia malama aʻe le taeao e amata ai ona toe faaputu isi masoā, ua uma ona faaaogā le tusa ma le 95 pasene o le masoā.
O nei faamatalaga e faavae mai i suʻesuʻega na faia i se ituaiga o le laau o le sinapi, e taʻua o le Arabidopsis thaliana. Ua iloa e tagata suʻesuʻe, e fuafua lelei e lenei laau le faaaogāina o ana meaʻai o loo totoe e fua i le umi o le pō, e tusa pe toe 8, 12 pe 16 itula o loo totoe ona ao lea. E manino mai, e vaevae e le laau le aofaʻi o le masoā o loo iai e fua i le umi o le taimi o loo totoe seʻia oo ina ao, ina ia fetaui lelei ai le faasoasoaina o ana meaʻai.
E faapefea ona iloa e laau le tele o le masoā e latou te teuina? E faapefea ona latou fuaina le taimi? O le ā le auala ua mafai ai ona latou faia le faamatematika? Atonu e maua tali o nei fesili pe a faia nisi suʻesuʻega atili.
O le ā sou manatu? Pe na teʻi lava ua iai le tomai faamatematika o laau? Pe na foafoaina?


text:
MATAUPU AUTŪ
Pe a maliu Sē e Pele iā te Oe
ʻAua e te tagi. Ua silafia e le Atua o le mea sili lea mo si ou tamā.’
O upu na sa musumusu atu i le taliga o se tamaʻitaʻi e igoa iā Bebe, i le taimi o le sauniga o le maliu o lona tamā, na maliu i se faalavelave tau taavale.
Sa māfana tele Bebe i lona tamā. O upu na taʻua, sa fai atu e se uō lelei a le aiga, peitaʻi nai lo o le avea ma upu faamāfanafana, ae na matuā tigā ai Bebe. E masani ona ia faapea ifo: “O le oti e lē o le mea sili lea mo si oʻu tamā.” I tausaga mulimuli ane, ina ua tusia e Bebe se tusi e faatatau i le mea na tupu, na manino mai ai o loo faavauvau pea o ia.
O lea na iloa ai e Bebe, e umi se taimi faatoʻā mafai ona pulea e se tasi faalogona faavauvau, aemaise lava pe afai sa māfana tele o ia i lē ua maliu. Ua talafeagai ai ona faamatala i le Tusi Paia le oti “o le fili mulimuli.” (1 Korinito 15:26) E leai se mea e mafai ona taofia le oo mai o le oti, ma e masani ona oo faafuaseʻi mai ma motusia ai a tatou mafutaga ma ē e pele. E leai se tasi o i tatou e sao mai i aafiaga o le oti. O lea, o se tulaga masani lo tatou lē mautonu i le auala e feagai ai ma le maliu o se tasi.
Atonu e te taumānatu: ʻO le ā le umi e faavauvau ai se tasi? E faapefea ona feagai se tasi ma lagona faavauvau? E faapefea ona ou faamāfanafana i ē o loo faavauvau? Pe e iai se faamoemoe mo ē e pele iā i tatou ua maliliu?’


text:
Mana’o Senate e fa’avae loa se Komiti Suesue
O le tele o fa’afitauli tau tupe ma le anoanoa’i o mataupu e le o manino lelei i le silasila a le Fono, i le vae feagai ai ma le malo aemaise ai o nisi o ona lala tumaoti, na mafua ai ona lagolagoina e le maota maualuga i le vaiaso na tea nei se manatu na faatulai e le alii peresetene, ina ia tuuina mai loa i luma o le maota la latou iugafono lea sa faaulu i le tauaofiaga na te’a nei, e faatulai ai le Komiti Suesue a le Senate, le SSIC e pei ona iloa ai.
O lea manatu na faatulai e le afioga ia Gaoteote Palaie Tofau i le maea ai o le tauaofiaga a le maota i le aso Faraile na tea nei, ina ua maitauina le tele o mataupu o loo nenefu ai pea le maota e oo mai lava i le taimi nei.
O nisi o mataupu na taua e Gaoteote e manaomia le malamalama i ai o le Senate, o le mataupu e uiga i le ASPA ma faafitauli e pei ona tulai mai ai, o faafitauli tau tupe o loo feagai ma le falemai o le LBJ, o tupe fesoasoani na maua mai mo le galulolo, o tupe totoe mai le nonogatupe e $20 miliona a le malo, atoa ai ma le anoanoa’i o isi lava tulaga tau tupe a le malo.
“Tele naua mataupu eseese e le o malamalama i ai le maota, e le gata o tulaga tau tupe, ae o lea foi ua tulai mai le faafitauli a le falemai,” o le saunoaga lea a le alii kovana.
Na faailoa e Gaoteote i le maota e faapea, o le $3 miliona lea na maua mai a le Fono mai le nonogatupe $20 miliona e toe fausia ai se fale fono fou, ua faaaoga e faamaea ai le Ofisa fou a le fono lea o loo faagasolo i le taimi nei, ina ua le lava le tupe na tuuina mai i le malo e fausia ai lea galuega.
Saunoa Gaoteote, sa tuuina atu se talosaga a le fono i le kovana mo se isi vaega tupe mai le ARRA e faamaea ai le galuega, peitai sa lei talia le talosaga, ma faaaoga ai loa le tupe a le fono. O le taimi nei, pe a ma le toe $2.5 miliona o loo totoe a le Fono mai le latou tupe e $3 miliona e pei ona saunoa Gaoteote.
Na faamanino e le alii peresetene i luma o le maota e faapea, e leai se manatu e faatulai le SSIC ina ia suesue ai ni faiga faasaga i ni tagata poo ni taitai o le malo, ae o le agaga maualuga, ia mafai ona manino le maota i auala uma ma faatautaiga tau tupe a le malo.
“Aveese outou manatu le maota faapea o le SSIC e tulituli aupu ai se tagata pe sailiili masei ai foi i se tasi, o le agaga autu ua mafua ai ona ou manatu e faatulai le SSIC, ina ia faamanino ai mataupu o loo nenefu ai le maota,” o le saunoaga lea a Gaoteote.
Na toatele afioga i Senatoa na o latou vave lagolagoina le finagalo o le alii peresetene, ina ia faatulai loa le SSIC e faamanino ai mataupu e pei ona tuu fesili i ai le fono.
O le tofa Velega Savali Jr na muamua faaali lona finagalo na te lagolagoina ai le faamoemoe lea, sosoo ai le afioga ia Lualemaga Faoa, Galeai Tuufuli, Paogofie Fiaigoa, Fuamatau J.V Fuamatu ma Fonoti Aufata.
Na pau popolega o nisi o Senatoa, e le tatau ona avea le ita o le fono i faaiuga ua aumai e le alii kovana ma itu ua a’e ai le manatu e faatulai loa le SSIC.
Saunoa le afioga i le alii Senatoa ia Lemanu Peleti Mauga, sa ia teena le manatu le faatulai le SSIC i le uluai taimi na faatoa tuuina atu ai i luma o le maota, peitai o le tele ai o lona nenefu i le tele o mataupu tau tupe faasaga i le malo, ASPA ma le Falema’i, ua mafua ai ona ia lagolagoina le manatu ua tatau loa ona faatulai le SSIC.
Saunoa Lemanu, o ia lea o le taitaifono o le komiti o le Paketi a le Senate, o le faafitauli faasaga i le malo na amata tulai mai i le ASPA, sosoo ai ma le kolisi tuu faatasi, peitai o lea ua oo atu i le falemai ma le talitonuga, e toe amata mai foi i le ASPA, kolisi tuu faatasi ma toe oo atu ai foi i le falemai i tausaga uma.
O se tasi o mataupu na suesue e le SSIC ma i’u atu ai i se taunuuga manuia, o le tulaga i le faatauina atu o totoga o pasi aoga mai le Ofisa o Aoga a le malo, lea ua i’u ina molia ma tausalaina ai nisi sa umia tulaga sinia i le matagaluega o aoga a le malo, e aofia ai ma le susuga ia Paul Solofa, lea sa avea ma pule o le polokalame o le School Lunch, ina ua tausalaina o ia i moliaga o lona taumafai lea e faaleaga molimau a le malo, atoa ai ma lona taumafai e faalavelave i galuega a le faamasinoga.
O le vaiaso nei lea ua faamoemoe e toe tuuina atu ai i luma o le Senate la latou iugafono lea mo le faia i ai o se finagalo o le malo.
Saunoa Fonoti, e ui o se mataupu taua le SSIC, peitai o lona itu leaga, ona o le tausaga lenei o faiga palota, ma e ono aafia ai ma tulaga faapolokiki i le faatinoina o galuega a le komiti.


text:
APSKAITOS IR MOKESČIŲ MENAS, UABPepa pisinisi tafailagi
APSKAITOS IR MOKESČIŲ MENAS, UAB
Auaunaga faaletulafono, Auaunaga faaletulafono, Faalauiloaina o entrepreneurship, Faamauina company, Faamauina company +25
Lōmiga
APSKAITOS IR MOKESČIŲ MENAS, UAB
Faafanua
Gaoioiga vaega
Auaunaga faaletulafono, Auaunaga faaletulafono, Faalauiloaina o entrepreneurship, Faamauina company, Faamauina company, Faatumuina tautinoga, Faufautua business, Fautuaga faaletulafono, Feutagai business, Fuafuaga business, Iloiloga o le kamupani, Komepiuta, ua, Le tausia o faamaumauga, Le tausiga o tusi tala o tupe o faalapotopotoga, Mb o faamatalaga tau tupe, O faamatalaga tau tupe, O faamatalaga tau tupe gaoioiga tagata, O faamatalaga tau tupe vaega o le malo, Oloa, Polokalama, Polokalama o faamatalaga tau tupe, Pulega o galuega faatino, Pulega o pisinisi, Support business, Tulafono autasi, Tulafono business, Tulafono leipa, Tulafono o lafoga, Tupe, inisiua, tulafono, Uab o faamatalaga tau tupe
Qr code
vCard
Website
Igoa nofoaga: AMM
Fesootaiga social
63 (-)


text:
VAEGA 5
Talaʻiga Mulimuli Ane a Iesu i le Itu i Sasaʻe o le Ioritana
ʻUa faatuatua le toʻatele iā te ia.’—Ioane 10:42
I LENEI VAEGA
MATAUPU 82
Le Faiva a Iesu i Perea
Ua faamatala atu e Iesu i lana ʻaufaalogologo le gaoioiga e manaʻomia ona fai ina ia maua ai le faaolataga. Sa tāua lenā fautuaga i le taimi ua teʻa. Ae po o tumau pea le tāua o lenā fautuaga i aso nei?
MATAUPU 83
O ni Valaaulia i se Taumafataga
A o fai taumafataga Iesu i le fale o se Faresaio, ua ia faamatala atu se talafaatusa e faatatau i se taumafataga tele ua faia i le pō. Ua ia taʻua ai ma se lesona tāua mo tagata uma o le Atua. O le ā lenā lesona?
MATAUPU 84
O le ā le Tāua o le Avea ma Soo o Keriso?
O le avea ma soo o Keriso o se tiute tauave e sili ona tāua. Ua faailoa mai e Iesu mea e aofia ai i le avea ma ona soo. Atonu ua faateʻia nisi e mananaʻo e avea ma soo, ona o le faamatalaga ua fai atu e Iesu.
MATAUPU 85
Olioli Ina ua Salamō le Tagata Agasala
Ua faitioina e le ʻau Faresaio ma le ʻautusiupu Iesu ona o lona faifaimea faatasi ma tagata lautele. Ua tali atu Iesu e ala i ni talafaatusa, lea e faaalia ai le auala e silasila ai le Atua i tagata agasala.
MATAUPU 86
Ua Toe Fo‘i Mai le Atalii sa Leiloa
O ā lesona e mafai ona tatou a‘oa‘oina mai i le talafaatusa a Iesu e faatatau i le atalii faamaumau‘oa?
MATAUPU 87
Sauniuni Mamao e Ala i le Faaaogā o le Atamai Aogā
Ua faaaogā e Iesu le talafaatusa i se gaoioiga lē faamaoni a se pule o le maota e aʻoa’oina ai se upu moni e faateʻia ai.
MATAUPU 88
Se Suiga mo le Tagata Mau‘oa ma Lasalo
O le auala e malamalama ai i le uiga o le talafaatusa a Iesu, o le iloa lea po o ai o loo faaāta mai e tagata autū e to‘alua.
MATAUPU 89
O Loo Aʻoaʻo i Perea a o Agaʻi Atu i Iutaia
Ua ia faamatilatila mai se uiga e mafai ona fesoasoani iā i tatou, e faamagalo atu i isi e faaauau pea ona agasala mai iā i tatou.
MATAUPU 90
“O le Toetū ma le Ola”
O le ā sa uiga i ai Iesu ina ua ia fetalai o i latou e faatuatua iā te ia “e lē oti lava”?
MATAUPU 91
Ua Toe Faatūina Mai Lasalo
Ua lē mafai e ē tetee atu iā Iesu ona faamaonia e leʻi tupu lenei vavega ona o ni vala matilatila se lua.
MATAUPU 92
Ua Faaalia e se Tagata Lepela le Lotofaafetai
Ua faaalia e le tamāloa na lepela le lotofaafetai e lē gata iā Iesu ae mo se isi foʻi.
MATAUPU 93
O le a Faaalia Mai le Atalii o le Tagata
O le a faapefea ona pei le faatasi mai o Keriso o le emo o le uila?
MATAUPU 94
Le Manaʻoga ia Tatalo ma ia Lotomaulalo
I lana talafaatusa i le faamasino amiolētonu ma le fafine ua oti lana tane, o loo faamatilatila ai e Iesu le tāua o se tasi o uiga patino.
MATAUPU 95
Aʻoaʻo Atu e Faatatau i Talagā Faaipoipoga ma le Alofa i Tamaiti
E ese le vaaiga a Iesu i tamaiti mai i le vaaiga a ona soo. Aiseā?
MATAUPU 96
Ua Tali e Iesu le Fesili a se Alii Pule Mauʻoa
Aiseā ua fetalai atu ai Iesu e sili atu ona faigofie ona sao se kamela i le pū o le nila, nai lo o le sao atu o se tagata mauʻoa i le Malo o le Atua?
MATAUPU 97
Talafaatusa i le ʻAufaigaluega i le Togāvine
E faapefea ona avea ē e muamua ma ē e mulimuli, ae avea ē e mulimuli ma ē e muamua?
MATAUPU 98
Ua Toe Finau le ʻAuaposetolo po o Ai o i Latou e Sili
Ua talosaga atu Iakopo ma Ioane mo ni tulaga faapitoa i le Malo. Peitaʻi e lē na o i laʻua o loo mananaʻo i ni tulaga faapitoa i le Malo.
MATAUPU 99
Ua Faamālōlō e Iesu ni Tamāloloa Tauaso ma Fesoasoani iā Sakaio
E faapefea ona autasi faamatalaga a le Tusi Paia e faatatau i le faamālōlōina e Iesu o se tamāloa tauaso, lea e ono foliga mai e feteenaʻi?
MATAUPU 100
Le Talafaatusa a Iesu e Faatatau i Mina e Sefulu
O le ā le uiga o le fetalaiga a Iesu: “O sē ua iai mea, e avatua iā te ia mea e tele; a o lē ua leai ni mea, e oo lava i mea ua iā te ia, e aveesea ia”?


text:
EV SPRENDIMAI, UABPepa pisinisi tafailagi
EV SPRENDIMAI, UAB
Aiga wiring eletise, Ao le la, Eletise balancer, Eletise poloketi, Energetics +26
Lōmiga
I-V 8:00-17:00
EV SPRENDIMAI, UAB
Tusi faamaonia
Faafanua
Gaoioiga vaega
Aiga wiring eletise, Ao le la, Eletise balancer, Eletise poloketi, Energetics, Faiga eletise, Faufautua business, Fausiaina, esetete moni, Fesootaiga eletise, Fesootaiga engineering, Feutagai business, Fuafuaga business, Galuega eletise, Galuega faapipiiina eletise, Laau mana le la, Laina mana, Malosi faafouina, Malosiaga isi, Malosiaga le la, Malosiaga ma punaoa faalenatura, Mamanu o fesootaiga tau eletise, Matagi faatoaga, Panels le la, Pulega o galuega faatino, Punavai malosi faafouina, Substations, Support business, Tausiga eletise, Tetee fua, Tupe, inisiua, tulafono, Volitiga transformers
Qr code
vCard
Website
Igoa nofoaga: EV Sprendimai
Fesootaiga social
64 (-)


text:
LE OLOMATAMATA (LOMIGA MO SU‘ESU‘EGA) MATI 2016
O lenei lomiga e aofia ai suʻesuʻega e amata mai iā Me 2 seʻia oo iā Me 29, 2016.
Talavou—Po ua Outou Sauni mo le Papatisoga?
E tolu fesili e mafai ona fesoasoani iā te oe e fai ai lau faaiʻuga.
Talavou—E Faapefea Ona Outou Sauniuni mo le Papatisoga?
Ae faapefea pe afai e te lē o mautinoa po ua e sauni mo le papatisoga? Ae ā pe afai ua e fia papatiso, ae manatu ou mātua e tatau ona e faatali?
Faia Sou Sao i le Faamalosia o le Autasi Faa-Kerisiano
O loo faamatilatila le tāua o le autasi i se vaaiga o loo i le Faaaliga mataupu e 9.
Taʻitaʻia e Ieova Ona Tagata i le Ala i le Ola
E faapefea ona faaalia o loo tatou saʻili atu iā Ieova mo le taʻitaʻiga?
Pe e Mafai Ona E Fesoasoani i Lau Faapotopotoga?
Pe e mafai ona tatou faaalia le agaga faamisionare i la tatou lava faapotopotoga?
Ia Faaaʻoaʻo i le ʻAuperofeta
E mafai ona fesoasoani faaaʻoaʻoga a Esekielu, Ieremia ma Hosea pe afai ua tatou lagona le vaivai o le tino ma le loto, pe maua foʻi sa tatou tofiga faigatā.
Fesili Mai le ʻAufaitau
O anafea na faaaunuua ai tagata o le Atua i Papelonia le Aai Tele? Pe na ave moni e Satani Iesu i le malumalu e faaosoosoina ai o ia?


text:
Tala o Famasinoga
MAPU LEOTA
O le taeao nei lea ua faamoemoe e lau ai le faasalaga a le alii o Mapu Leota, ina ua faamaonia e le alii faamasino ia John Ward II le moliaga o le faatupu vevesi i totonu o lona aiga, e mafua mai i se faalavelave na tulai mai i le masina o Mati o le tausaga nei, lea na ia tago tago ai i le itutinosa a le uso o lona to’alua a’o momoe si fafine, o lona toalua ma le la fanau i le potu malolo o le latou fale.
Na tete’e Leota i le tuuaiga faasaga ia te ia, ma mafua ai loa ona faatulaga lana faamasinoga iloilo i le aso Faraile na te’a nei peitai ina ua maea ona faafofoga le faamasinoga i molimau a le malo e aofia ai ma le fafine na aafia, na tuuina mai ai loa le faaiuga e nofosala Leota i le solitulafono sa tuuaia ai o ia.
Na taua i faamaumauga a le faamasinoga e faapea, na te’i le tina na aafia ina ua ia faalogoina se tagata o loo tago atu i lona itutinosa (tulou), o lea na nofo ai loa i luga ma ia vaaia ai Leota o loo tago atu ia te ia.
O loo tumau pea poloaiga a le faamasinoga o loo tatala ai Leota i tua e faatali ai le lauina o lona faasalaga i le taeao nei.
FUALALEMALO SALATIELU
O le tamaitai lea o loo tuuaia i lona togiina o se tamaititi e 11 tausaga i se ma’a ma manu’a ai ona foliga, ua faatulaga le isi ana iloiloga i le aso 6 Aokuso ina ua ia teena moliaga faasaga ia te ia i le vaiaso na te’a nei.
O le ulua’i iloiloga sa faia i le mataupu a Fualalemalo Salatielu i luma o le alii faamasino ia John Ward II, na faamaonia ai e le faamasinoga o loo i ai mau e lagolagoina ai sa soli le tulafiono, ma o le foi ua molia o loo tuuaia i le soliina o le tulafono.
O loo tuuaia le ua molia i le moliaga o le faaoolima i le tulaga lua, faatupu vevesi i totonu o lona aiga, atoa ai ma lona faia o ni gaioiga e lamatia ai le saogalemu o se fanau laititi.
I faamaumauga a le faamasinoga o loo taua ai e faapea, o se taugaupu i le va o le alii na manu’a ma lona uso laititi, ae alu atu ai le ua molia ma tu’i ona foliga ma pau ai i lalo, ona ia kikiina lea o loina tino.
Na tu le tamaititi ma alu i le atoa peitai sa tago le ua molia i le ma’a ma togi ai o ia, ma tau ai i lona isu ma manu’a tigaina ai.
O taualumaga uma o le mataupu a Salatielu o loo faamatalaina atu lea ia te ia e se tamaitai e i ai lona tomai i gagana faagugu (sign language), ona o le ua molia e gugu.
O loo tumau pea poloaiga o loo tatala ai Salatielu i tua e pei o le faasa lea ona ia toe taumafai e faafesootai le tamaititi na aafia, aua nei ona toe soliina se tulafono, aua foi nei taumafai e sola ese ma le atunu, ao faagasolo lana mataupu i luma o le faamasinoga maualuga i le taimi nei.
O le tamaitai loia fautua lagolago ia Leslei Cardin o loo tulai mo Salatielu ae o Cecilia Reyna o loo tulai mo le itu a le malo.
NAOMI MAVAEGA
O le aso 6 Aokuso lea ua faatulaga e toe valaauina ai le mataupu a Naomi Mavaega, ina ua ia teena tuuaiga a le malo faasaga ia te ia i luma o le faamasinoga maualuga i le vaiaso na te’a nei.
O Mavaega o loo tuuaiai moliaga mamafa e lua e aofia ai le gaoi, atoa ai ma lona taumafai e faaaoga se credit card sa ia gaoia mai e fai ai sana faatau i se auala faasolitulafono.
O tuuaiga faasaga ia Mavaega na afua mai i se faalavelave na tupu ia Aokuso 2011, ina ua ia taumafai e fai sana faatau i le Asco Motors e faaaoga ai le credit card sa ia gaoi mai i le ato a se fafine sa la nonofo faatasi i le potu e faatali ai gasegase a le falemai i Fagaalu.
Na taua i faamaumauga a le faamasinoga e faapea, o se aitalafu a le ua molia i le pule o le Aeto Taxi stand i Pago Pago, na mafua ai loa ona ia taumafai e faatau mai ni pa’u taavale e faapaleni ai lana aitalafu e $450.
Na faailoa e Mavaega i le alii lea, o le credit card a lona tina lea o le a faaaoga e totogi ai ana pa’u taavale e faapaleni ai lana aitalafu.
Na pepelo Mavaega i le tagata faigaluega a le Asco Motors o lona aunty e ana le credit card, ae ina ua fesiligia mulimuli o ia, sa toe sui lana tali.
Ina ua fesiligia foi o ia e leoleo, sa ia ioeina ai lona gaoiina o le credit card ae tia’i le tamai ato sa i ai i totonu i se togavao i Tafuna.
Fai mai le malo, ua uma ona toe faafoi i le olomatua lana tamai ato sa gaoi e le ua molia, ma mea aoga uma sa i ai e aofia ai ma le credit card.
O loo taofia pea i le toese i Tafuna Mavaega ina ua le mafai ona ia totogiina le $5,000 sa faatulaga e tatala ai o ia i tua.


text:
Feiloa’i ma lulu aao ma nisi o ali’i iloga ta’aloga lakapi
E foliga eseese lagona o le atunuu a’o aga’i atu i le faataunu’uina o le ta’amilosaga ta’ito’a 7 i le faaiuga o le vaiaso nei, ina ua maua le avanoa o nisi e feiloa’i, silasila ma lulu aao ai foi ma nisi o alii iloga i le taaloga lakapi i le lalolagi, e pei o le kapeteni a le au taitoa 7 a Niu Sila ia D.J Fobres o Papaliitele Peter Fatialofa ma Muliagatele Brian Lima.
O le Aso Lulu na te’a nei na toai taunuu mai ai malo faaaloalogia uma lava mo le taamilosaga taitoa 7 o le sisigafu’a i lenei tausaga, lea ua faamoemoe e amataina i le itula e 9:00 i le taeao nei, i le malae a le V.A Stadium i Tafuna.
O le ulua’i feiloaiga sa faia e le Kalapu a Malisi Sagato Iosefo i lona nofoaga autu i Tafuna, e ala i le ‘ava o feiloaiga e faafeiloa’i ai malo mai fafo e aofia ai ma alii laufali ua faamoemoe latou te faatautaia lenei faamoemoe.
E le’i mafai ona taunuu mai se tasi o ali’i sa faamoemoe e avea ma malo faaaloalogia i lenei faamoemoe, le susuga ia Jerome Kaino ona o nisi o mafuaaga le maalofia.
Na tumutumu le malae vaalele i Tafuna i nisi o paaga o le taaloga lakapi, ina ua lolofi atu latou te fia molimauina le toai taunuu mai o nisi o fetu pupula i le taaloga lakapi, aemaise ai lava le alii o Fobres lea faatoa maua le avanoa e tuvae mai ai i laufanua o Amerika Samoa.
O nisi na maofa ina ua faatoa vaai tino lava i foliga o lenei alii, ma o lagona fiafia na mafai ona faatinoina e ala i le pa’i atu i ai ma lulu lima ma lenei alo o le atunuu e faafeiloai ai lona taunuu mai.
Na maua le avanoa e fesiligia ai e le Samoa News le susuga Fobres e tusa ai o le avanoa ua mafai ona ia maua e malaga mai ai i Amerika Samoa nei, e avea ma se tasi o malo faaaloalogia i le taamilosaga taitoa 7 o lenei tausaga.
“O se lagona faagaeetia ma le fiafia ina ua ou maua lenei avanoa ou te malaga mai ai e auai ma molimauina le faagasoloina o le taaloga lakapi i Amerika Samoa nei, o lo’u taimi muamua lenei i Amerika Samoa ma ua tuli mata’i fo’i la’u vaai ou te fia molimauina le tatala aloaiaina o le taamilosaga i le aso a taeao (taeao nei)”, o le saunoaga lea a Fobres.
Na faafetaia e le afioga Papaliitele le avanoa ua mafai ai ona valaaulia i latou e le kalapu a Malisi e malaga mai e fai ma molimau i lenei faamoemoe.
“O se avanoa lelei lenei mo Amerika Samoa e siitia ai le tulaga o le taaloga, ina ia ausia tulaga maualuluga ma mafai ai ona pei o nisi o au tetele o le lalolagi e aofia ai Niu Sila, Fiti ma Samoa mai le Pasefika nei,” o le saunoaga lea a Papaliitele, o se tasi o alo Samoa ua loa tausaga o taalo i le taitoa 15 a le Manu Samoa, lea fo’i sa avea ai o ia ma Kapeteni mo le tele o tausaga.
E ui e le fou le malaga mai o le afioga ia Muliagatele Brian Lima i le teritori nei, peitai o lona auai mai i lenei tausaga na ia taua ai, e le o toe sau o ia o se tama taalo, ae o loo malaga mai o ia o se fesoasoani poo se faiaoga foi e lagolago i le atina’eina o le taaloga lakapi i le teritori nei.
“Ua ou fiafia ina ua ou malaga mai e auai i lenei faamoemoe, ma ou te talitonu fo’i, o le a maua se avanoa e fesoasoani atu ai i nisi o kalapu lakapi i le teritori e faasoa atu ai le taleni ina ia mafai ai ona atina’e le taaloga lakapi, ma ausia ai e Amerika Samoa tulaga maualuluga e pei ona i ai isi foi au tetele i le lalolagi,” o le saunoaga lea a le alii sa avea ma uigi ta’utaua a le Manu Samoa mo le tele o tausaga.
O nisi o alo iloga a Samoa i le taaloga lakapi o loo malaga mai e aofia ai le alii sa avea ma numera 10 a le Manu Samoa i tausaga ua mavae, o ia lea o Rodger Warren, lea o loo avea ma faiaoga a le au taitoa 7 a Malisi mai Apia o loo malaga mai i lenei faamoemoe, o le afioga ia Galumalemana Rudolf Moors sa avea muamua ma faiaoga o le au taitoa 7 a le Manu Samoa, atoa ai ma le afioga Anae Tui Komiti, le alo a Samoa lea ua avea nei ma laufali faavaomalo a le IRB.
O le po anapo na faataunuuina ai le uluai faafeiloaiga aloaia o malo mai fafo, i se sauniga na taitaia e le malo i le maota o Lee Auditorium i Utulei, lea foi na maua ai ma le avanoa e saunoa ai le alii Palemia o Samoa, susuga Tuilaepa Lupesoliai Sailele Malielegaoi, faatasi ai ma le tele o faafiafiaga eseese na molimauina ai e le atunuu i lenei faamoemoe.
O le a mafai ona maua se isi ripoti e tusa ai o faatalatalanoaga sa faia e le Samoa News ma nisi o fetu pupula i le taaloga lakapi i isi a tatou lomiga o loo mulimuli mai.


text:
MATAUPU AUTŪ | FAITAUGA TUSI PAIA—AUALA E MAUA AI AOGĀ
E Faapefea Ona Faaleleia e le Tusi Paia Lo‘u Olaga?
O le Tusi Paia e lē o se tusi e masani ai. O loo iai fautuaga mai i Lē na foafoaina mea. (2 Timoteo 3:16) O le feʻau o loo iai e telē sona aafiaga iā i tatou. Ua taʻua i le Tusi Paia: “O loo ola le afioga a le Atua ma e matuā malosi foʻi.” (Eperu 4:12) O loo iai i le Tusi Paia le mana e faaleleia ai o tatou olaga i ni vala autū se lua, (1) o le aumaia o taʻiala mo le olaga i aso taʻitasi ma le (2) e fesoasoani iā i tatou ia iloa le Atua ma ana folafolaga.
Faaleleia lou olaga i le taimi nei. E mafai ona fesoasoani le Tusi Paia i mataupu e fitoitonu i le tagata lava ia. E aumaia ai fautuaga aogā i vala nei.
Faiā ma isi.
—Efeso 4:31, 32; 5:22, 25, 28, 33.
Mālōlōina o le tino ma faalogona.
—Salamo 37:8; Faataoto 17:22.
Amioga tatau.
—1 Korinito 6:9, 10.
Faasoasoaina o tupe.
—Faataoto 10:4; 28:19; Efeso 4:28. *
Na matuā talisapaia e se ulugalii talavou mai i Asia le aogā o fautuaga o loo i le Tusi Paia. E pei o le toʻatele o ulugalii fou, na faigatā foʻi ona faamasani le tasi i uiga o le isi ma lelei fesootaʻiga. Peitaʻi na amata ona la faatatauina mea na la faitau ai i le Tusi Paia. O le ā le iʻuga? Na faapea mai le tane o Vicent: “O mea na ou faitau ai i le Tusi Paia, ua fesoasoani iā te aʻu e taulima luʻi i la ma faaipoipoga i se auala alofa. O le ola e ōgatusa ma fautuaga a le Tusi Paia ua ma maua ai le fiafia.” Ua faapea mai lana avā o Annalou: “Ua fesoasoani iā i maʻua le faitau i faaaʻoaʻoga o loo i le Tusi Paia. Ua ou maua nei le fiafia ma le faamalieina i la ma faaipoipoga faapea foʻi o ma sini i le olaga.”
Iloa lelei le Atua. E ese mai i faamatalaga a Vicent e faatatau i faaipoipoga, na ia faapea mai foʻi: “O le faitauina o le Tusi Paia ua atili ai ona ou vavalalata i le Atua i le taimi lenei.” Na uaʻi atu le faamatalaga a Vicent i le manatu tāua lenei, e mafai ona fesoasoani le Tusi Paia iā te oe ina ia e iloa lelei ai le Atua. O le faia faapea e lē gata e te maua ai aogā mai i ana fautuaga, ae mafai foʻi ona avea ai o ia ma au uō. Ua Ia faailoa mai ai foʻi faamatalaga e faatatau i se lumanaʻi lelei, i le taimi o le a e olioli ai e faavavau i le “ola moni.” (1 Timoteo 6:19) O le mea lenā e lē mafai e se isi lava tusi ona ofoina mai.
Pe a faaauau ona e faitauina le Tusi Paia o le a e maua ai foʻi aogā, e pei o le faaleleia o lou olaga i le taimi lenei ma iloa lelei le Atua. Peitaʻi a o e faitauina le Tusi Paia, e ono mapuna aʻe i lou mafaufau le tele o fesili. Pe a tupu lenā mea, ia manatua le faaaʻoaʻoga lelei a se tagata tāua mai i Aitiope sa soifua i le 2,000 tausaga ua mavae. Sa tele ana fesili e faatatau i le Tusi Paia. Ina ua fesiligia po o malamalama i mea o loo ia faitauina, na ia tali mai: “E faapefea ona ou malamalama pe a lē faasino mai e se tasi iā te aʻu?” * Na ia naunau e talia le fesoasoani mai iā Filipo o se tasi o uluaʻi soo o Iesu, o ia foʻi o se faiaʻoga agavaa o le Tusi Paia. (Galuega 8:30, 31, 34) Pe a e fia silafia atili e faatatau i le Tusi Paia e pei o lenei tagata Aitiope, e matou te valaaulia oe e faaoo mai lau talosaga e ala mai i le www.jw.org/sm, pe tusi atu i se tuatusi e latalata ane o loo taʻua i lenei mekasini. E mafai foʻi ona e faafesootaʻi se Molimau a Ieova e latalata ane, pe asiasi i se Maota mo Sauniga i lou vaipanoa. Aiseā e te lē faitauina ai loa le Tusi Paia ma faataga e taʻitaʻia oe i se olaga e sili ona lelei?
Pe afai o e taumānatu pe e mafai ona e maufaatuatuaina atoatoa le Tusi Paia, faamolemole matamata i le vitiō puupuu How Can We Be Sure the Bible Is True? E mafai ona e mauaina pe a faaaogā le code pe asiasi i le jw.org, kiliki le ki e Saʻili ai ona tā lea i totonu o le igoa o le vitiō
^ pala. 8 Mo faaaʻoaʻoga o fautuaga aogā o loo i le Tusi Paia, tagaʻi i la matou Upega tafaʻilagi o le jw.org. Tagaʻi i lalo o le vaega AʻOAʻOGA A LE TUSI PAIA > TALIINA O FESILI FAALE-TUSI PAIA.
^ pala. 11 Tagaʻi foʻi i le mataupu o loo i lenei lomiga “Pe e na o Sina Manatu Sesē Laʻitiiti?”
Faitau Atili
E Faapefea Ona Aogā iā i Tatou Mataupu Silisili o le Tusi Paia?
Na taʻua e Iesu le māfuaaga e tatou te manaʻomia ai taʻitaʻiga, faapea mataupu silisili e lua e sili ona tāua.
O ā Mea e Manaʻomia Ona E Faia Ina ia Malamalama ai i le Tusi Paia?
E tusa po o lē a lava lou talaaga, e mafai ona e malamalama i le feʻau a le Atua o loo i le Tusi Paia.
Pe e Iai se Suafa o le Atua?
E tele faalupega e ave i le Atua, e pei o le Silisili Ese, Alii, ma le Tupu o le vavau. Peitaʻi, e pe ā ma le 7,000 taimi o loo faaaogā ai le suafa patino o le Atua i le Tusi Paia.